باڵیۆزى ئەمریکا لە عێراق رایگەیاند، وڵاتەکەى نێوەندگیریی لەنێوان هەرێم و بەغدا ناکات بۆ گەیشتن بە ڕێککەوتن و نابێتە لایەنگر لەو پرسەدا.\nماسیۆ تۆڵەر لە وتەیەکدا کۆنفرانسى ساڵانەى ژورى بازرگانى ئەمریکا و هەرێمى کوردستان (23ی تشرینی دووەمی 2020) کە ناس کورد بەدواداچوونى بۆ کردووە وتى، "ئه‌مه‌ریكا نابێته لایه‌نگر له نێوان هەردوو حکومەتى هەرێم و حکومەتى عێراقدا و نێوەندگیریی ناکات لەنێوانیاندا".\nوتیشى، پێیوانییە وڵاتەکەى دەستوەردان بکات لەو پرسەدا، بەڵکو ئەوەى بەلاى وڵاتەکەیەوە گرنگە ئەوەیە هەردوولا بگەن بە رێککەوتن و کێشەکانیان چارەسەر بکەن.\nئەو هەڵوێستە هاوکاتە لەگەڵ ئامادەکارییەکانى هەرێمى کوردستان بۆ ئەنجامدانى قۆناغێکى نوێی دانوستان لەگەڵ بەغدا، بە ئامانجى گرەنتیکردنى پشکەکەى لە بودجەى عێراق، دواى پەسەندکردنى یاسایەک لە پەرلەمان کە ناردنى پشکەکەى دەبەستێتەوە بە رادەستکردنى نەوتەوە.\nئەمڕۆش حکومەتى هەرێمى کوردستان رایگەیاند، شاندی دانوستانکار سەردانی بەغدا دەکات و بە هیچ شێوەیەک سازش لە مافە دەستورییەکان و شایستە داراییەکانی خەڵکی هەرێمی کوردستان ناکەن.


یەكێتی ئەم هەفتەیە كاندیدەكانی یەكلاییدەكاتەوە – تۆڕی میدیایی خەڵک\nیەكێتی ئەم هەفتەیە كاندیدەكانی یەكلاییدەكاتەوە\n2019/06/16 - 1:08 PM\nبڕیارە مەسڕور بارزانی ڕاسپێردراو بۆ پێكهێنانی كابینەی نۆیەمی وەزیران سەردانی سلێمانی بكات و لەگەڵ یەكێتی و گۆڕان كۆببێتەوە، بەرپرسێكی یەكێتیش ڕایدەگەیەنێت، یەكێتی ئەم هەفتەیە ناوی كاندیدی پۆستەباڵاكانی یەكلادەكاتەوە و پێشكەش بەم كەسەی دەكات كەوا ڕاسپێردراوە بۆ پێكهێنانی كابینەی نوێ.\nئازاد جۆلا ئەندامی مەكتەبی پەیوەندییەگشتییەكانی یەكێتی نیشتیمانی كوردستان بۆ (خەڵك) ئاشكرایكرد، هیچ كێشە و گرفت لەدیاریكردنی كاندیدی پۆستە باڵاكان و ڕاوێژكار و بەڕێوەبەرە گشتییەكان و تاوەكو پۆستەكانی دیكە نییە، چاوەڕوان دەكرێت ئەنجومەنی سەركردایەتی یەكێتی لەم هەفتەیەدا كۆببێتەوە و ناوی كاندیدەكانی بۆ جێگرانی سەرۆكی هەرێم و حكومەت و سەرۆكی پەڕلەمان و وەزارەتەكان یەكلابكاتەوەو ناوەكان پێشكەش بكات.\nدەشڵێت “بەپێ میكانزمێكیش كە پێشتر دانراوە سی ڤی سەرجەم ئەو كەسانەش وەرگیراون كە داوایان پێشكەشكردووە بۆ پۆستەكانی وەك ڕاوێژكار و بەڕێوەبەری گشتی و بەڕێوەبەر و پۆستەكانی دیكە، ئێستا هەموویان لەبانكی زانیارین و دواتر ناوەكان بەپێی سی ڤی یەكلا دەكرێنەوە، بەڵام ڕەنگە ئەم ناوانە جگە لەپۆستە باڵاكان بكەونە قۆناغی دواتر”.\n(خەڵك) وردەكاری ئازادكردنی نەجمەدین كەریم و گەڕانەوەی ئاشكرا دەكات


جێگری لیژنەی پەروەردە و خوێندنى باڵاى پەرلەمانی کوردستان رایگەیاند، لەماوەی یەک هەفتەدا دەیان مامۆستاو سەدان خوێندکاری زانکۆتوشی ڤایرۆسی کۆرۆنابوون، دەشڵێت، هەڵسەنگاندن بۆ دۆخەکە دەکرێت بۆ بڕیاردان لەسەر خوێندنى ئەمساڵ.\nموسلم عەبدوڵا، جێگری سەرۆکی لیژنەی پەروەردە وخوێندنی باڵا لە پەرلەمانی کوردستان لە لێدوانێکی تایبەتدا بۆ "ناس کورد" (17ی تشرینی دووەمی 2020) ڕایگەیاند: "دوێنێ دووشەممە، لەگەڵ وەزیری خوێندن باڵا، تەندروستی و پەروەردەی هەرێمی کوردستان کۆبووینەوە، ئەوەش بەمەبەستی تاوتوێ کردنی دوایین پێشهاتەکان لەبارەی پڕۆسەی خوێندن لەهەرێمی کوردستان".\nوتیشی: "بەگوێرەی داتایەک کە لەلایەن وەزارەتی خوێندنی باڵاو خراوەتە ڕوو 44 مامۆستا و220 خوێندکاری زانکۆش لە ماوەی هەفتەیەکدا توشی ڤایرۆسی کۆرۆنا بوون و 7 مامۆستاش بەهۆی لێکەوتەی نەخۆشییەکەوە گیانیانلەدەستداوە".\nسەبارەت بە پێشنیارەکان لەبارەی خوێندنی ئەمساڵ، موسلم عەبدوڵا، لەوباریەوە وتی: " لە ئیستادا چاوەڕوانی ڕاپۆرت و هەڵسەنگاندنەکانی وەزارەتی تەندروستی و لیژنەی باڵای ڕوبەروبوونەوەی کۆرۆنان لەبارەی دۆخی تەندروستی، لەسەر ئەو بنەمایە بڕیار لەسەر دەستپێکردنەوە پڕۆسەی خوێندن یان پێچەوانەکەی دەدرێت".\nئاماژە بەوشکرد: " تەرخانەکردنی بودجەی پێویست بۆ وەزارەتی خوێندنی باڵا و پەروەردە بۆ ڕوبەڕوبونەوەی نەخۆشییەکە و پێنەدانی موچە بە مامۆستایان، لە ئێستادا دوو ئاستەنگی گەورەن لە بەردەم پڕۆسەی خوێندن بەگشتی لە هەڕێمی کوردستاندا ".\nجێگری سەرۆکی لیژنەی پەروەردە وخوێندنی باڵا لە پەرلەمانی کوردستان ئەوەشی وت: " ئێمە بەهیچ شێوەیەک لەگەڵ دواخستنی پڕۆسەی خوێندن نیین، بەڵام دۆخەکەش لە بارنییە، بۆیە لە هەموو حاڵەتێکدایە پێشنیاری ئەوە دەکەین کە دەبێت قۆناغی پۆلی دوانزەهەمی ئامادەیی لە سەرەتای مانگی داهاتوودا دووبارە دەست بە خوێندن بکەنەوە، چونکە ئەو قۆناغە قۆناغێکی چارەنووسسازە".\nبەهۆی توشبوونی هەزاران مامۆستا و خوێندکار لە قۆناغە جیاجیاکانی خوێندن لەهەرێمی کوردستان بە ڤایرۆسی کۆرۆنا، حکومەتی هەڕێمی کوردستان لەکۆتایی مانگی تشرینی یەکەم بڕیاریدا پڕۆسەی خوێندن لە ناوەندەکانی سەر بە وەزارەتی پەروەردە ڕابگرێت تا سەرەتای مانگی کانوونی یەکەمی ئەمساڵ.


زانکۆیا پۆلیتەکنیکی یا دھۆک سەرکەفتنەکا مەزن ل سەر زانکۆیا جیھان تومار کڕ :: Duhok Polytechnic University\nزانکۆیا پۆلیتەکنیکی یا دھۆک سەرکەفتنەکا مەزن ل سەر زانکۆیا جیھان تومار کڕ\nژ چارچوڤێ یاریا دەستپێکرنا قارەمانیا فوتسالا کوران ئەوا ل سەر ئاستێ زانکۆیێن پارێزگەھا دھۆکێ ھاتیە ڤەکرن، تیما فوتسالا زانکۆیا پۆلیتەکنیکی یا دھۆک سەرکەفتنەکا مەزن ل سەر تیما فوتسالا زانکۆیا جیھان تومارکر ب شەش گۆلان بێ بەرامبەر د وێ یاریێ دا ئەوا ئەڤرۆ روژا ئێک شەمبی رێکەفتی ٢٠٢١⁄١١⁄٢١ ل هۆلا گرتی یا کۆلیژا پەروەردا وەرزشی ل زانکۆیا دهۆکێ هاتیە کرن.\nھەر ژ دەستپێکا یاریێ کورێن زانکۆیا پۆلیتەکنیکی یا دھۆک بهێز هاتنە د یاریێ دا و شیان سێ گۆلان ل دویف ئێک توماربکەن برێکا قوتابیێن خوە خالد مەحمود دوو گۆل، حمد خدێدە گۆلەک و نیڤا ئێکێ ب پێشەفتنا قوتابیێن زانکۆیا پۆلیتەکنیکی یا دهۆک ب دووماهی هات ب سێ گۆلان بێ بەرامبەر.\nھەر ژ دەستپێکا نیڤا دووێ خالد مەحمود گولا خوە یا سێ یێ و گولا چوارێ بۆ زانکۆیا پۆلیتەکنیکی دھۆک تومارکڕ و بەری یاری ب دووماھیک بھێت ب پێنچ خولەکا حمد خدێدە و معاز ئیدریس گۆلێن پێنچی و شەشێ تومارکرن و یاری ب سەرکەفتنا قوتابیێن زانکۆیا پۆلیتەکنیکی یا دهۆک ل سەر زانکۆیا جیھان ب شەش گۆلان بێ بەرامبەر بدووماهی هات.


فڕۆكەیەكی بێ فڕۆكەوانی سوپای توركیا لەلایەن سوپای لیبیاوە لە تەرابلوس خرایە خوارەوە.\nئەمڕۆ سوپای لیبیا لەڕاگەیەندراوێكدا ڕایگەیاند، فڕۆكەیەكی بێ فڕۆكەوانی سوپای توركیان لە ناوچەی (عەین زارع) ی سەر بە تەرابلوس خستۆتە خوارەوە.\nهاوكات ئەمڕۆش سەرچاوە سەربازییەكانی لیبیا ڕایانگەیاندووە، لە تەرابلوس هەشت سەربازی سوپای نیشتمانی لیبیا لە هێرشێكی ئاسمانی سوپای توركیادا كوژراون.\nیەكێك لە چەكدارەكانی داعش، كە ماوەیەك لەمەوبەر لە شوێنێكی شاراوەی باغۆز لە ئۆپەراسیۆنێكی یەپەگە – قەسەدەدا دەستگیركرا ناوی (دانیال د.) یە، كە بە مەترسیدارترین تیرۆریستی سویسرا ناسراوە.\n(دانیال د.) خەڵكی سویسرایەو پۆلیسی ئینتەرپۆل لە هەموو جیهاندا بە دوایدا دەگەڕێت، لەناو چەكدارەكانی داعشدا بە (عەبدولڵا فۆنسۆ ئەل سویسری) ناسراوە، لە مانگی نیسانی (2014) چۆتە سوریاو بەشداری ناو ڕێزی چەكدارەكانی داعش بووە، (دانیال د.) خەڵكی جنێڤی سویسرایەو پێش ئەوەی بێتە ناو چەكدارەكانی داعش لە سویسراش تیرۆریستێكی بەناوبانگ بووە.\nئەو تیرۆریستە بە ناسنامەیەكی دیكەوە چۆتە توركیاو لەوێ دەستگیر كرابوو، دواتر ئازاد كراو چووە سوریاو چەكدارەكانی داعش، ئەندامەكانی دیكەی ئەو تیمە كە دانیالیشیان لەناودا بوو بریتیبوون لە (كەڤن ز، نیكۆلاس پ.) كە لە كانوونی دووەم، دوای هێرشی تیرۆریستییەكەی ئەسكەندەناڤیا لە هەرێمی فاس لە وڵاتی مەغریب دەستگیركرابوو.\nلەمێژبوو ئاسایشی سویسرا بەدوای دانیالەوە بوون و نەیان دەدۆزییەوە، تاوەكو هێزەكانی یەپەگە – قەسەدە لە ناوەڕاستی حوزەیرانی ئەمساڵ لە ناوچەیەكی نزیك باغۆز لە ئۆپەراسیۆنێكدا دەستیان بەسەر پێگەیەكی داعشدا گرت و دانیال – یشیان لەوێ دەستگیر كرد.\nهێزەكانی سوریای دیموكرات (قەسەدە) لە چوارچێوەی ئۆپەراسیۆنی كۆتایهێنان بە تیرۆر لە هەڵمەتی گەردەلولی جزیرەدا باغۆزی سوریا، كە لەژێر داگیركاری چەكدارەكانی داعشدا بوو، ڕزگاریان كردبوو و كۆتایی بە داعش هێنرا، چەكدارەكانی داعش پاشەكشەیان كردبوو بۆ ناوچەیەك بەناوی بادیەی شامی سەر سنووری عێراق، كە پێی دەوترێت بیابانی سوریا، بۆ كۆتایهێنانی پاشماوەی تیرۆریستەكان لەم ڕۆژانەی ڕابردوودا ئۆپەراسیۆن بۆ سەر ئەو هەرێمانە زیاتر بوون.\nدوێنێ ڕاگەیاندنەكانی سویسرا ڕایانگەیاند، لە ئۆپەراسیۆنێكدا لەو ناوچەیە (بادیەی شام) یەكێك لەو چەتانە، كە دەستگیر كراوە چەتەیەكە بەناوی (دانیال د.) پەیامێنرانی ناوداری سویسری كورد پەلداو تیتۆس پلانتەر هەواڵێكیان ئامادە كردووەو لە هەواڵەكەدا بە بەرفراوانی باس لەوە دەكرێت، كە چۆن (دانیال د. سویسری) و چەتەكانی دیكە كاری ڕێكخستنی خۆیان ئەنجامداوەو لە توركیاوە پەڕیونەتەوە بۆ سوریا.\nئێستا سەرنجەكان لەسەر ئەوەن، كە ئاخۆ بەرپرسانی سویسرا داوای (دانیال د.) و ئەندامەكانی دیكەی چەتەكان دەكەنەوە یان نا، كە لە گرتووخانەكانی ڕۆژئاوای كوردستان دەستبەسەرن. (دانیال د.) و دوو ئەندامی دیكەی چەكدارەكان ئێستا لە دەست هێزەكانی یەپەگە – قەسەدە دان.\nتا ئیستا زیاتر لە (3) هەزار ئەندامی چەكدارەكانی داعش لە ئۆپەراسیۆنەكانی یەپەگە – قەسەدە لە باكوری سوریا دەستگیركراون، نزیكەی هەزار كەسیان خەڵكی وڵاتانی ڕۆژئاوایین و بە گشتیش هەموویان خەڵكی (46) وڵاتن، بەڵام تا ئێستا تەنها فەڕەنسا، ئەندەنوسیا، ڕووسیا، فاس (مەغریب) و سودان داوای هاوڵاتییەكانی خۆیان لە خۆبەڕێوەبەری ڕۆژئاوا كردۆتەوە، كە ڕادەستیان بكەن.\nشارەزایەكی سیاسی و سەربازی ئیسرائیل ئاشكرای دەكات، وڵاتەكەی رۆژی هەینی رابردوو بە فرۆكەی (F35)سەربازەگەیەكی حەشدی شەعبی لە پارێزگای سەلاحەدین بۆردومان كردوە .\nباباك تەغافی لە تویتێكدا لەلاپەرەی تایبەتی خۆی لە تۆری كۆمەڵایەتی تویتەر ئاشكرای كردوە ، فرۆكە بێ فرۆكەوانەكانی ئیسرائیل لە جۆری (F35)سەربازگەیەكی حەشدی شەعبی لە پارێزگای سەلاحەدین بۆردومان كردوە و شەش پاسداری ئێرانی و ئەندامانی حزب اللە لوبنانی كوژراون .\nتەغافی ئەوەشی ئاشكرا كردوە لە بۆردومانەكەدا چەند بنەكەیەكی موشەكی بالسیتی لە جۆری (فەتح -110) وێران كردوە .\nلەلایەن خۆیەوە سەرۆك وەزیرانی عێراق و سەرۆكی هێزە چەكدارەكان لیژنەیەكی پێكهێناوە بۆدیاری كردنی راستی روداوەكە .\nجێگەی ئاماژەیە سەربازگەكەی حەشدی شەعبی لەناوچەی ئامرلی بووە كە هێزی (16) حەشدی لێبوە بەیانی رۆژی هەینی لەلایەن فرۆكەی بێ فرۆكەوان بۆردومان كراوە ودواتر فرۆكەكان چارەنوسیان دیار نەماوە .\nسه‌باره‌ت به هۆكاری دواكه‌وتنی مووچه‌ی فه‌رمانبه‌رانی هه‌رێم په‌رله‌مانتارێكی عێراق رایده‌گه‌یه‌نێت دواكه‌وتنه‌كه به هۆكاری ئیدارییه.\nبه‌راود به مانگه‌كانی ڕابردوو، ئه‌م مانگه موچه‌ی فه‌رمانبه‌رانی هه‌رێمی كوردستان دابه‌شكردنی دواكه‌وتووه، له‌نێوان نه‌ناردنی موچه له‌به‌غداوه و هه‌ڵوێست وه‌رگرتنی حكومه‌تی عێراق به‌رامبه‌ر هه‌رێمی كوردستان چه‌ندین ده‌نگۆی جیاواز هه‌یه، به‌ڵام به‌وته‌ی غالب محه‌مه‌د، ئه‌ندامی په‌رله‌مانی عێراق رایده‌گه‌ینێت" هیچ بڕیارێكی سیاسی بۆ نه‌ناردنی موچه‌ی فه‌رمانبه‌رانی هه‌رێم له‌ئارادانیه."\nئه‌و په‌رله‌مانتاره بۆ شارپرێسی ڕونكرده‌وه"له‌چه‌ند ڕۆژی ڕابردوودا عادل عه‌بدولمه‌هدی، سه‌رۆك وه‌زیرانی عێراق جه‌ختیكردوه‌ته‌وه له‌سه‌ر ئه‌وه‌ی، تا ئه‌و له‌و پۆسته‌دا بێت كێشه بۆ موچه‌ی فه‌رمانبه‌رانی هه‌رێم دروستنابێت."\nبه‌وته‌ی غالب محه‌مه‌د، ڕێكاره ئیدارییه‌كان هۆكاری دواكه‌وتنی ناردنی موچه‌ی فه‌رمانبه‌رانی هه‌رێمه بۆ ئه‌م مانگه، كه ئه‌و بابه‌ته ڕاسته‌وخۆ په‌یوه‌سته به واژۆی وه‌زیری دارایی عێراق.\nلە درێژەی پرۆسەی ئاڵوگۆڕی پۆستەكانی كابینەی نۆیەمی حكوومەتی هەرێمی كوردستان، سەفین دزەیی، لە شوێنی فەلاح مستەفا، لە پۆستی بەرپرسی فەرمانگەی پەیوەندییەكانی دەرەوە دەستبەكاربوو.\nفەلاح مستەفا، لە تویتێكدا نووسیویەتی: "دوای 13 ساڵ لە خزمەتكردن لە فەرمانگەكە، ئەمڕۆ پۆستەكەم رادەستی سەفین دزەیی كرد".\nسەفین دزەیی لەكابینەی هەشتەمی حكومەتی هەریمی كوردستاندا وتەبێژی حكومەت بوو.\nدوای سوێند خواردنی سەرۆك وەزیران و ئەندامانی كابینەی نۆیەم، پرۆسەی ئاڵوگۆڕی پۆستەكان لەناو كابینەی نویی حكومەت بەردەوامەو ئەمرۆش پشتیوان سادق وەزیری ئەوقاف لە پۆستەكەیدا دەست بەكاربوو.\nبەهۆی نووسینێکی ناو گرێبەستی کڕینی ئۆتۆمبێل بەڕێوەبەرایەتی گشتی هاتووچۆی هەرێم هاووڵاتیانی سزا داوه، داواش ده‌كات گۆرانكاری له گرێبه‌سی فرۆشتی ئۆتۆمبێل بكرێت.\nلە راگەیەندراوێکیدا هاتووچۆی هەرێـم داوا له پێشانگاكانی فرۆشتنی ئۆتۆمبێل ده‌كات "لەکاتی فرۆشتنی ئۆتۆمبێل و دروستکردنی گرێبەست بۆ کڕیارانیان لە بری ئەو دەستەواژەیەی نووسراوە (تەنها بۆماوەی ٦٠ رۆژ کار بەم گرێبەستە دەکرێت) بنووسن ئەبێت لە دوای واژۆکردنی ئەم گرێبەستە سەردانی بەڕێوەبەرایەتی هاتووچۆ بکرێت بەمەبەستی تۆمارکردن".\nهه‌روه‌ها لە راگەیندراوەکە هاتووە: "ئەگەر لە ماوەی 60 رۆژ ساڵانە و تابلۆ وەرنەگیرێت بە بڕی یەک ملیۆن دینار سزا دەدرێت".\nكۆمسیۆنی باڵای سەربەخۆی هەڵبژاردن و ڕاپرسی هەرێم ئەوكارمەندانەی رۆژی هەڵبژاردنی 30ی ئەیلولی پەرلەمانی كوردستان ئاگاداردەكاتەوە كە كرێی سەرسندوقەكانیان وەرنەگرتوە داویان لێ دەكات كە بەزوترین كات سەردانیان بكەن بۆوەرگرتنی هاوكاریەكانیان.\nلەئاگادارینامەیەكدا كەوێنەیەكی دەست كوردیو كەوتوە كۆمسیۆنی باڵای سەربەخۆی هەڵبژاردن و ڕاپرسی / فەرمانگەی سلێمانی رایگەیاندوە" ئاگاداری ئەو كەسانە دەكەین كە كارمەندی سەر سندوق بوون لە هەڵبژاردنی پەرلەمانی كوردستان رۆژی 30/9/2018 لە سنوری پارێزگای سلێمانی، تا ئێستا پاداشتییان وەرنەگرتوە، لە رۆژی دووشەممە 22/7 وە سەردانی فەرمانگەكەمان بكەن، بەمەبەستی وەرگرتنی پاداشتەكانیان. "\nئاماژەی بەوەشداوە" پێویستە فەرمانبەری ناوبراو یەكێك لەم بەڵگەنامەو كۆپیەكەی لە لابێت وەك : (پاسپۆرت ، كارتی نیشتیمانی ، ناسنامەی باری شارستانی ، ڕەگەزنامەی عێراقی ، مۆڵەتی شۆفێری ). و هیچ كەسێكیش ناتوانێت لەجێگای كەسێكی ترئەم كرێیە وەربگرێت."\nبەڕیوبەرایەتی پۆلیسی سلێمانی رایدەگەیەنێت: دوای تۆماركردنی سكاڵای یاسایی لەلایەن ژنێكەوە لەبەرامبەر ئەوەی بڕێك ئاڵتونی لێدزرابو، بەشی پۆلیسی دەربەندیخان لێكۆڵینەوەكانیان دەستپێكردو لەلێكۆڵینەوەكاندا دەركەوت كە هاوسەری ژنەكە دزیویەتی.\nبەڕیوبەرایەتی پۆلیسی سلێمانی لە ڕاگەیەنراوێكدا كە وێنەیەكی دەست كوردیو كەوتووە رایگەیاند: رۆژی ٢٠١٩/٧/١٨و پاش تۆماركردنی سكاڵاكە، مەفرەزەكانی بەشی پۆلیسی دەربەندیخان بەسەرپەرشتی ئەفسەری ئێشكگر لێكۆڵینەوەیان دەستپێكرد، دوای ئەنجامدانی كەشف‌و هێڵكاریی بۆ شوێنی روداوەكە، لەلێكۆڵینەوەكاندا دەركەوت كە ئەو بڕە ئاڵتونە لەلایەن هاوسەری ژنەكەوە دزراوە.\nهەروەها ئاماژەی بەوەشداوە: مەفرەزەكانی بەشی پۆلیسی دەربەندیخان توانیان هەمان شەوی ئەنجامدانی تاوانەكە تۆمەتبارەكە دەستگیر بكەن‌و لەبەردەم دادوەردا دانی بەتاوانەكەیدا ناوەو، لەئێستادا تۆمەتبار بەبڕیاری دادوەرو بەپێی ماددەی 444 لەیاسای سزادانی عێراقی پەڕاوی لێكۆڵینەوەكە بۆ روداوكە كراوەتەوە.\nسستی لە دابەش كردنی موچەی مانگی چوار ، هاوڵاتیانی هەرێمی كوردستانی نیگەران كردووە و به‌هۆی ره‌وانه‌نه‌كردنی (453) ملیار دیناره‌كه‌ی به‌غدا، وه‌زاره‌تی دارایی هیچ خشته‌یه‌كی موچەی وه‌زاره‌ته‌كانی بڵاونەكردۆتەوە،سەرۆكی فراكسیۆنی یەكگرتووی ئیسلامی كوردستان لە په‌رله‌مانی كوردستان ئاشكرای دەكات ، حكومه‌تی هه‌رێم ده‌توانێت به‌بێ پاره‌كه‌ی به‌غداش موچه دابه‌شبكات.\nد.شێركۆ جه‌وده‌ت، ئه‌ندامی لیژنه‌ی دارایی له‌په‌رله‌مانی كوردستان ڕایگه‌یاند: ئه‌گه‌ر حكومه‌تی عیراق ناردنی موچه‌ی فه‌رمانبه‌رانیش دوابخات، حكومه‌تی هه‌رێم ده‌توانێت به‌رده‌وامی به دابه‌شكردنی موچه بدات، چونكه پاره‌ی له‌به‌رده‌ستدایه‌و رۆژانه زیاتر له (400 ) هه‌زار به‌رمیل نه‌وت ده‌فرۆشێت، بۆیه هیچ پاساوێك نییه بۆ دابه‌شنه‌كردنی موچه‌ی فه‌رمانبه‌ران.\nئه‌ندامەكەی لیژنەی دارایی لە پەرلەمانی كوردستان بەتۆری هەواڵی سلێمانی راگەیاندوە، حكومه‌تی هه‌رێم له‌ئێستادا كرێی كۆمپانیا نه‌وتییه‌كانی خستۆته پێش دابه‌شكردنی موچه‌وه، بۆیه ئه‌و كاره كاریگه‌ریی له‌سه‌ر دابه‌شكردنی موچه ده‌بێت.\nووتەبێژی پۆلیسی سۆران ڕایدەگەیەنێت: لە گوندی تارینای سەر بە شارۆچكەی خەلیفان، كچێكی تەمەن 17 ساڵ بەناوی (س،س،ع) لەلایەن براكەیەوە بە هۆكارێكی نەزانراو كوژراوە.\nرائید سەعدوون هاودیانی، ووتەبێژی پۆلیسی سۆران راگەیاند: دوای ئەوەی لەلایەن نەخۆشخانەی سۆران ئاگاداركراینەوە لە بوونی رووداوێكی كوشتن، دوای لێكۆڵینەوەمان لە رووداوەكە بۆمان دەركەوتووە كە ئەو كچە لەلایەن برای خۆیەوە كوژراوە.\nهەروەها ئاماژەی بەوەشداوە: تۆمەتبارەكە هەڵاتووەو لە ئێستادا گەڕان بەدوایدا بەردەوامە.\nهێزەكانی سپای پاسداران ١١ هاووڵاتی خەڵكی هەرێمی كوردستان كە كاری شوانیان كردوە لە نێو خاكی هەرێمی كوردستان دەستەبەسەر كردوە.\nپێگەی هەنگاو (ڕێكخراوی مافی مرۆڤی هەنگاو) بڵاویكردەوە، بەرەبەیانی ئەمڕۆ ، هێزەكانی سپای پاسداران لە ناوچەی ئالانەی سەر خاڵی سنووری حاجی ئۆمەران، ١١ هاووڵاتیی خەڵكی دەشتی هەریر سەر بە قەزای سۆرانیان دەستبەسەر كردووە كە لەو شوێنە سەرقاڵی لەوەڕاندنی مەڕ و ماڵاتەكانیان بوون.\nبە وتەی سەرچاوەیەكی ئاگادار كە بۆ پێگەی هەنگاو دواوە، هێزەكانی سپای پاسداران هاوكات دەستیان بە سەر زیاتر لە ٤٠٠ سەڕ مەڕی ئەو هاووڵاتیانە گرتووە و لەگەڵ خۆیان بردوویانە.\nئەو سەرچاوەیە گوتوشییەتی: هێزەكانی سپای پاسداران نزیكەی ٤ كیلۆمەتر هاتوونەتە ناو خاكی هەرێمی كوردستان و ئەو كەسانەیان دەستبەسەر كردووە..\nپەڕەى 1 لەکۆى 5072 پەڕەدا


Курдипедиа - ریفراندۆم بازاڕی ئۆتۆمبێلیشی وەستاندووە\n📊 ریفراندۆم بازاڕی ئۆتۆمبێلیشی وەستاندووە | Группа: Статистика и опросы | Язык статьи: 🏳 کوردیی ناوەڕاست\nریفراندۆم بازاڕی ئۆتۆمبێلیشی وەستاندووە\nباسوخواسی ریفراندۆم بازاڕی ئۆتۆمبێلیشی وەستاندووە و لەئێستادا مامەڵەکردن بە ئۆتۆمبێل زۆر کەمبووەتەوە.\nسامی ڕەشید، یەکێک لە فرۆشیارانی ئۆتۆمێل لە پێشانگەکانی ئۆتۆمبێل لە ناوچەی پیشەسازی سلێمانی بەدواڕۆژی وت ئۆتۆمبێل زۆرن، هەموو جۆرێک هەیە خەڵکیش زۆر سەردانمان دەکەن، بەڵام کڕیار نیە تەنها پرسیار دەکەن وە نرخیش بەرزە لەچاو ئەو بێ بازاڕییەی هەیە.\nئاماژەی بەوەشدا خەڵک لەئێستادا کەوتوونەتە دڵەڕاوکێوە، ناوێرن پارە بدەن بە ئۆتۆمبێل بەهۆی ئەو باسوخواسانەی لەسەر ڕیفراندۆم هەیە، دەڵێن ئەو پارەیەمان پێبێت باشترە لەوەی بیدەین بە ئۆتۆمبێل یان ئاڵوگۆڕی ئۆتۆمبێلەکانیان ڕاگرتووە بەمەش بازاڕ ڕاوەستاوە.\nئەردەڵان ئەحمەد، کڕیار و فرۆشیاری ئۆتۆمبێل بەدواڕۆژی وت کڕین و فرۆشتن هەیە، بەڵام زۆرکەمە چەند مانگێک پێش ئێستا ڕۆژانە زیاتر لە 3 ئۆتۆمبێلمان فرۆشتوە و کڕیوە، بەڵام ماوەی کەمتر لە مانگێکە بازاڕ زۆر خراپ بووە لە هەفتەیەکدا 3 ئۆتۆمبێل نافرۆشرێت، ئەوانەی کڕیاریشن زیاتر خەڵی شارەکانی خواروی عێراقن کە لە سلێمانی دەژین.\nڕاشیگەیاند خەڵک بەردەوام دێنە بازاڕی ئۆتۆمبێل، بەڵام نرخ تاقی دەکەنەوە وە هاتنی ئۆتۆمبێلی خلیجییش بازاڕی ئۆتۆمبێلی ڕەقەمی وەستاندووە، لەگەڵ ئەمەشدا نرخی ئۆتۆمبێلە ڕەقەمەکان هەر گرانە ئەوانەی ئۆتۆمبێلیان دەوێت زیاتر ڕوودەکەنە ئەو ئۆتۆمبێلانە.\nفرۆشیارانی ئۆتۆمبێل هاوڕان لەسەر ئەوەی پرسە سیاسی و ئابورییەکان کاریگەرییان لەسەر بازاڕدەبێت، هەربۆیە لەئێستاشدا هاووڵاتیان لەگەڵ نزیکبونەوەی ڕیفراندۆم هەندێک خۆشحاڵن و هەندێکیش دەترسن.\n➕ Добавил (Hawrê Baxewan) на Aug 2 2017 2:16PM\n👁 Этот пункт был просмотрен раз 4,237


سەركردەی وڵاتانی ئیسلامی دەچن بۆ حەج\n04:02 - 10/08/2019\nسەركردەی وڵاتانی ئیسلامی دەچن بۆ حەج\nحەج بە یەكێك لەپێنج پایەكانی ئیسلام دادەنرێت و لە ڕووی ڕیزبەندیشەوە دەكەوێتە پلەی پێنجەم، بە پێی وتەی شارەزایانی شەریعەتی ئیسلامی ئەنجامدانی حەج بنەمای تایبەت بە خۆی هەیەو دیارترینیان بریتین لە (موسڵمان بوون) بەو مانایەی كە خەڵك لە (دەست و دەم)ی ڕازی بن و موسڵمان بوونەكەی بە پێوەری ئاینی تەواو بێت، (خاوەنی ژیریی)ەكی وابێت كە بزانێت بنەماكانی پێش چوون بۆ حەج و دوای هاتنەوەی چین؟ هەروەها لەوەش تێبگات كە بۆچی دەچێت بۆ حەج و دەیەوێت چی بەدەست بهێنێت، لە هەمان كاتدا (بنەمای ئابووری) بە هەند وەرگیراوە بە مانایەك لە كاتی چوون و هاتنەوەدا كەسەكە خۆی و ماڵ و منداڵی پێویستیان بە كەسی دیكە نەبێت، هەر لە بواری بنەما ئابوریەكەدا دەبێت ئەوە پارەیەی كە پێی دەچێت بۆ حەج حەڵاڵ بێت و مافی كەسی دیكەی بەسەرەوە نەبێت. لە هەمان كاتیشدا (بنەمای ئەمنی) لەبەرچاو دەگیرێت بەو مانایەی ئەگەر كەسێك ویستی بچێت و دەسەڵاتداران یان یاسای وڵاتەكە ڕێگەی نەدا و لەمپەری بۆ دروست كرد.\nئەوانەی كە دەچن بۆ ئەنجامدانی ئەو ئەركە ئاینییە، خەڵكی جۆراوجۆری سیاسی و ئابووری و كۆمەڵایەتیشیان تێدایە، لە نەتەوەو ڕەنگی جیاواز پێكهاتوون و هەر یەكەشیان لە وڵات و ناوچەی جۆراوجۆرەوە ڕوو لە وڵاتی عەرەبستانی سعودیە دەكەن، لەبەر ئەوەی نیەتیش شتێكی تایبەتە و لە دڵی مرۆڤ خۆیدایە مەگەر خۆی ڕوونی بكاتەوە یان دەری ببڕێت ئەگینا هیچ كەس پێی نازانێت جگەلە خوداو كەسەكە خۆی، هەربۆیە ناتوانرێت بڕیار لەسەر نیەتی شاراوەی هیچ كەسێك بدرێت لەبەر ئەوەی كەس سنگی كەسی هەڵنەدڕیوە تا بزانێت چی تێدایە.\nبابەتی ئەم ڕاپۆرتە لەسەر ئەو سەركردە عەرەبیانەیە كە وڵاتەكانی خۆیان دووچاری خراپترین جۆری فەرمانڕەوایی كردووە، گەندەڵی بە هەموو جۆرەكانیەوە سەرجەم جومگەكانی دەسەڵات و وڵاتەكەیانی گرتووە، خوێن ڕشتنی بە ناهەق بووەتە كاری رۆژانەی ڕژێمەكانیان، خاوەنی بیروباوەڕیی نا ئاینین و كەچی ڕێگەی حەج و عەمرە دەگرنە بەر و لەبەرچاوی كامێراو میدیاكاندا خۆیان بە دەرگای كەعبەو بەردە ڕەشەكەدا هەڵدەواسن، كاتێكیش دەپاڕێنەوە دیارنیە چی دەڵێن و داوای لێخۆش بوون لەچ تاوانێكیان دەكەن، هەروەها ڕوونیش نیە ئاخۆ داوای دەسەڵاتی زیاتر ناكەن و پێیان وابێت هێشتا لەبەرامبەر میللەتەكانیان كەمیان ئەنجام داوە.\nهەرچۆنك بێت، سەرۆكی زۆرێك لە وڵاتانی عەرەبی لە ساڵانی پێشوودا چوونەتە مەككەو مەدینەو لەوێ (حەج یان عومرە)یان ئەنجامداوە، لەكاتی چوونی هەندێكیان تایبەتمەندییان بۆ كراوەو هەندێكی دیكەشیان لە ڕیزی حاجیەكانی دیكەدا كارەكانی خۆیان ئەنجام داوە، بە پێی هەندێك لە سەرچاوەكانیش پارێزەرو حیمایەكانیان دوور و نزیك لەگەڵیان بوون، لەگەڵ ئەوەشدا ژمارەیەكیان پارێزەرە تایبەتەكەنی خۆیان بردووەو لەوێش لە پشت سەرو تەنیشتیانەوە ئێشك گرن.\nهەریەك لە جەمال عەبدولناصر و ئەنوەر سادات لە ساڵی 1954 پێكەوە لەسەر بانگهێشتی مەلیكی سعویەو بەناردنی فڕۆكەیەكی تایبەت لە لایەن پادشای سعودیەوە چوونەتە حەج و لەگەڵ خۆیدا جگە لە ژمارەیەك لە ئەندامە باڵاكانی وڵاتەكەی زەكەریا محێدین دەردەكەوێت، دواتریش ئەنوەرسادات كاتێك دەسەڵات دەگرێتە دەست لە ساڵی 1971 دووبارەی دەكاتەوە، ئەمە لە كاتێكدایە كە لەسەردەمی ئەم دوو سەركردەیەدا گەلی میسر خراپترین سزایان چەشتووە، بەتایبەتی ئیخوان موسلیمینەكانی ولاتەكەیان و ئەوانەی كە لایەنگرانی ئاین بوون، هەردوو سەرۆكی ئەو وڵاتە هێندە كەسایەتی نەتەوەیی و عەرەب بوون ئەوەندە كەسایەتی ئاینی نەبوون، ئەمە لە كاتێكدایە كە فەرموودەی پێغەمبەری ئیسلام (د.خ) لەبارەی بانگەشەی ڕەگەز پەرستییەوە هەیە كە بیری نەتەوە پەرستی بە (بۆگەن) ناودەبات و دەفەرموێت لێی دوور بكەونەوە. جەمال عەبدولناصر 1952 كۆتایی بە سیستەمی پاشایەتی وڵاتەكەی هێناو 1967 تا 1970 سەرۆك وەزیرانی وڵاتەكەی بووە ، تا 25/10/1970 بەهۆی جەڵتەی دڵەوە كۆچی دوایی دەكات، محمد ئەنوەرسادات 1969-1970 جێگری سەرۆك كۆماربووەو 1970- 1975 دەبێتە سەرۆك وەزیران لە 6/1/1981 لە تەمەنی 62 ساڵیدا لەكاتی نمایشی سەربازیی وڵاتەكەیدا لە بەرچاوی هەموواندا كوژرا.\nسەرۆكی پێشووی وڵاتی میسر محمد حوسنی موبارەكیش چووەتە حەج و لەوێ دەستی دوعای بەرزكردوەتەوەو داخوازیەكانی خۆی خستوەتە ڕوو، بەپێی وتەی سۆزان موبارەكی هاوسەری بێت حەوت جار چووەتە حەج و 23 عەمرەشی كردووە. لە 1975 تا 1982 سەرۆك وەزیرانی میسر بووەو لە 1982 تا 2011 سەرۆك كۆماری ئەو وڵاتە بووە، لە ئەنجامی بزوتنەوە جەماوەرییەكانی وڵاتەكەی كە ناسراوبوو بە بەهاری عەرەبی لەسەر كورسیەكەی هێنرایە خوارەوە كە تەمەنی 83 ساڵان بوو، جگە لەو كێشە گەورانەی بەسەر میسردا هاتووە حاڵەتی تەواری ڕاگەیاندووە كە زۆرینەی شرۆڤەكاران بە نایاسایی لە قەڵەمیان داوە.\nعەبدولفەتاح سیسی كە لەڕێگەی كودەتایەكی سەربازییەوە كۆتایی بە دەسەڵاتی هەڵبژێردراوی موحەمەد مورسی هێناو خۆی بووە سەرۆك كۆماری ئەو وڵاتە چووەتە عەمرەو لە نزیكەوە ئەركەكانی جێبەجێكردووە.\nیەكێكی دیكە لەو سەركردانە یاسر عەرەفاتە، عەرەفات سەرۆكی فەڵەستین بوو، سەرۆكێك لەسەردەمی ئەودا زۆرترین كێشە لەناوخۆی وڵاتەكەیدا بووەو زۆرترن زەوی فەلەستینیەكان لەلاین ئیسرائیلەوە داگیركراوە، هەندێك پێیان وایە ئەو بەدەست ئەنقەست فەلەستینی بەو مەرەندە گەیاندووە.\nئەمە لە كاتێكدایە كە عەرەفات گەورەترین پاڵپشت و نزیكی سەدام حسین سەرۆك كۆماری لەسێدارە دراوی پیشووتری عێراق بوو، ئەو لەكاتی ئەو هەموو تاوانەیدا كەدەرهەق بە خەڵكی ناوخۆو دەرەوەی دەكرد پشتیوانی لێدەكرد. عەرەفات ساڵی 1996 تا 2004 سەرۆكی دەوڵەت فەلەستین بووە، لە 11/11/2004 بە هۆی ژەهراوی بوونەو مردووە.\nعەلی عەبدوڵا ساڵح سەرۆك كۆماری پێشووی یەمەن چووەتە حەج و لە كاتی جێبەجێكردنی ئەركەكاندا لە لایەن پۆلیس و بەرپرسانی سعودیەوە چاودێری دەكرێت، ساڵح لە 1990 بوەتە سەرۆك كۆمار تا 2012 لە 4 كانوونی یەكەمی 2017 و لە تەمەنی 70 ساڵیدا لە پایتەختی وڵاتەكەی كوژراوە، بە یەكێك لەو سەركردانە دادەنرێت كە گەلەكەیان چەوساندوەتەوەو وڵاتەكەی لەناو كێشەی ئابووری و سیاسی و كۆمەڵایەتیدا چەقاندووە. لە كاتی بە خاكسپاردنیدا تەنها 20 كەس ئامادەبوون.\nیەكێكی دیكە لەو بەرپرسە گەورانەی سەردانی ماڵی خودای كردووە بۆ ئەنجامدانی فەریزەی حەج (شا عەبدوڵا)ی پادشای ئوردونە، دوای مردنی باوكی مەلیك حوسەین لە ساڵی 1992 هاتوەتەسەر كورسی دەسەڵات و تا ئێستەش بەردەوامە.\nڕێبەری كۆماری ئیسلامی عەلی خامنەئی چووەتە حەجی ماڵی خودا، ئەمە لە كاتێكدا ئەو تاوانانەی لە ژێر سایەی دسەڵاتی ئەودا دەرهەق بە خەڵك دەكرێت ئەوەندە زۆرن لە ژمارە نایەن.\nهەروەها سەرۆكی پێشووی كۆماری ئیسلامی ئێران (ئەحمەدی نەژاد) لە ساڵی (2007) سەردانی عەرەبستانی سعودیەی كردووەو چووەتە حەج، ئەمە لە كاتێكدا كە هەڵگرانی مەزهەبی سونە لەوڵاتەكەیدا گرفتاری كێشەی گەورەی ئاینین و تەنانەت لە پایتەختی وڵاتەكەیدا تەنها یەك مزگەوتی سونەكان هەبوو لەسەردەمی دەسەڵاتی ئەودا داخراو تا ئێستەش نەكراوەتەوە.\nلە وڵاتەكەی ئەحمەدی نەژاد دا سێدارەو كوشتنی سەرشەقام و خواردنی مافی نەتەوەكانی تری ئێران بە یاسایی كراوەو تا ئێستەش بەردەوامە. نەژاد لە 2005 تا 2013 سەرۆك كۆماری وڵاتی ئێران بووە، لەسەردەمی ئەودا كێشەی سیاسی وڵاتی ئێران زیادی كردووەو ئابووری وڵات داتەپیوەو ئەوەش بووەتە هۆی دروستبوونی كێشەی كۆمەڵایەتی زیاتر. لەناو ئەو تاوانانەشدا زیادبوونی ژمارەی لە سێدارەدانی هاوڵاتیانی وڵاتەكەیەتی بەدیارچاو خەڵكەوەو لەسەر شەقام و شوێنە گشتیەكان.\nحەجكردنی سەدام حسین لە هەموو سەركردەكانی عەرەب زیاتر بۆ ئێمە جێگەی تێڕامان و سەرنج بووە، لە لایەك لەبەر ئەوەی لە نزیكەوە تاوانەكانی ئەومان دەرهەق بە گەلی كوردو سەرجەم پێكهاتەكانی عێراق دەبینی و دەشمانزانی تەنها لە جەنگی هەشت ساڵەی لە گەڵ ئێران چەندە تاوان لەژێرسایەی دەسەڵاتەكەی ئەودا ڕوویاندا، ئەمە جگە لە كیمیایی باران و ئەنفال و سێدارەو سەرجەم تاوانەكانی دیكەی، سەدام حسین لە ناوەڕاستی هەشتاكانی سەدەی ڕابوردوو چووە مەككەو مەدینەو لەژێر سایەی پارێزەرو چاودێرییەكی توند دا فەریزەی حەجی بەجێگەیاند، ئەمەلە كاتێكدا بوو كە زۆرینەی تاوانەكانی دەكەوتە ئەو ساڵانەوە. سەدام حسین 1979 لەڕێگەی كودەتایەكی سپییەوە ئەحمەد حەسەن بەكری لەسەرۆك كۆماری لابردو خۆی بووە سەرۆك كۆمار تا لە كۆتا رۆژیی 2006 دا لەتۆڵەی كارەساتی گوندی دوجەیل لە سێدارە درا.\nلە ئێستەشدا حەیدەر عەبادی لە بەجێهێنانی فەریزە حەجە، لەكاتێكدا لەسەردەمی عەبادیدا عێراق هیچ پێشكەوتنێكی بەخۆیەوە نەدیوەو كێشەی كوردی نەك هەر چارەسەر نەكردووە، بەڵكو كێشەی بڕینی مووچەو داگیركردنەوەی ناوچە كوردستانیەكان و گەڕانەوەی سوپاكەی بۆ ناوچە كوردستانیەكان بەشێكن لەو تاوانانە..\nسەرۆك وەزیرانی وڵاتی توركیاش رەجەب تەیب ئەردۆگان(وەك سەرۆكی وڵاتێكی بەناو ئیسلامی) چووەتە حەج و خوازیاری ئەوە بووە لەو ڕێگەیەوە خودا لەتاوانەكانی دەرهەق بە گەلی كورد كردویەتی بسڕێتەوە، تاوانەكانی ئەردۆگان لە ناوچەكەدا دەرهەق بەگەلی كورد ئەوەندە زۆرن كە لە ژمارە نایەن، بە جۆرێك نەك هەر لە كوردستانی بن دەستی وڵاتەكەی خۆی بەڵكو لە باشوور و رۆژئاوای كوردستانیش تاوانی دژە مرۆیی ئەنجام داوە.\nشایانی باسە هەر یەكێك لە جەلال تاڵەبانی و بەرهەم ساڵح هەردوو سەرۆك كۆماری عێراق كە بەڕەگەز كوردبوون چوونەتە عەمرەو ئەركە ئاینیەكانیان جێبەجێكردووە.\nچوونی ئەم سەركردە دیارانەی حكومەتە عەرەبیەكان بۆ بەجێهێنانی فەریزەی حەج پرسیارێك لای هەموان دەوروژێنێت، كە ئایا حەجی ئەو جۆرە كەسانە لای خودا قبوڵدەبێت یان نە؟ پرسیارەكە لەكاتێكدا تۆختر دەبێتەوە كە مافی زۆرینەی هاوڵاتیەكانی خۆیانیان پێشێلكردوەو ستەمی گەورەیان دەرهەق كردوون. ئەمە لە كاتێكدایە كە زۆرینەی زانایانی ئاینی لەوباوەڕەدان خودا لەمافی خۆی خۆش دەبێت و لە مافی خەڵكی خۆش نابێت.\nپەکەکە و میت شەڕی دەستەوئێخەیان گواستووەتەوە هەولێر و سلێمانی\nدوو ئاسته‌نگ ته‌قه‌یان خسته‌وه مووچه\nشۆڕشی شێخی نەهری هەنگاوێك بەرەو دەوڵەت، سەرەتایەك بۆ پێكەوەژیان\nگۆڕان حه‌ق و حساب له‌گه‌ڵ به‌رپرسه‌كانى ده‌كات\nمەیان خاتوون، یەکەم میری ژنی کورد\nرۆژئاوا له‌نێو له‌پى بێمتمانه‌ییدا یارى ده‌كات


“هەتا ئەو کاتەی دەمریت ئازادی نییە” – بزاڤی خزمەت\n“هەتا ئەو کاتەی دەمریت ئازادی نییە”\nهاوڵاتیەک بە ناوی تاجەتین تۆپراک سێ جار بەهۆی نەخۆشیەوە داوای ئازادی لە دادگا کردووە. بە دادگای ڕاگەیاندوە کە توشی شێرپەنجەی سی بووە. دوای ئەوەی کە ڕاپۆرتی پزیشکی دەرچو بڕیاری ئازاد کردنی واژۆ کرا. پزیشکەکان ڕایانگەیاند تۆپراک تۆ ئێستا هیچ چارەسەرێکت نەماوە.\nشێرپەنجە سیەکانتی گرتووەتەوە دادگا دوای سێ دانیشتن بڕیاری ئازاد کردنی تۆپڕاکی دا. بەڵام شێرپەنجە هیچ ئەگەرێکی بۆ نەهێشتووەتەوە و هەموو سیەکانی گرتووەتەوە. پزیشکەکان بە تۆپڕاکیان ڕاگەیاندووە کە ئێستا هیچ شتێکیان لە دەست نایەت. لە ٨ی ئابدا پەرلەمانتاری هەدەپە عومەر فاروق گێرگێرکیئۆغڵو داوای ئازاد کردنی تۆپراکی کرد بەلام لەو کاتەدا وەڵامیان نەدایەوە. هەرچەدە لە ڕاپۆرتی پزیشکدا ئاماژە بە دۆخەکەی تۆپراک درابوو بەڵام لە دوای ٣دانیشتن بڕیاری ئازاد کردنی تۆپراک دەرچوو.\nئایا تا مردن بەزیندانی کراوی دەمێنێتەوە؟\nگێرگێرلیئۆغڵو دوو ڕۆژ لەمەو پێش لە تویتەری خۆیەوە تویتێکی بڵاو کردەوە،” ئایا تا مردن لە زینداندا دەیهێڵنەوە؟ دەهێڵن بە تەرمەکەیەوە لە زینداندا بهێنرێتە دەرەوە”. تکایە نەخۆشەکان لە زینداندا ڕزگار بکەن.\nلە ڕێگەی ئامێرەکانەوە دەتوانێت هەناسە بدات\nبڕیارەکەی دادگا ئەمڕۆ لە لایەن گێرگیریئۆغڵو بڵاو کرایەوە.\n” دوێنێ بڵاوم کردبووەوە. داوام کردبوو کە نەخۆشەکان لە زینداندا ڕزگار بکەن سوپاستان دەکەم بەڵام دڵخۆش نین. نەخۆشەکان نەخۆشییەکەیان زۆر درێژەی کێشاوە ئەوانەی کە شێرپەنجەیان هەبووە ئەوانەی کە شێرپەنجەیان هەبووە شێرپەنجەکەیان زۆر بەرەو پێشەوە چووە و لە ڕێگەی ئامێرەوە هەناسە دەدەن، پزیشکەکان هیچ شتێکیان پێ ناکریت.\nعەلی سیپاهی لە هەواڵی BBC دا: نەگەڕاندنەوەی بۆ تورکیا چ کاردانەوەیەکی دروست کرد؟


مەسرور بارزانی، ناوەڕۆكی كۆبوونەوەكەی لەگەڵ نێردەی ئەمریكا بۆ شەڕی دژی داعش ئاشكرا كرد – تۆڕی میدیایی خەڵک\n2019/12/07 - 12:53 PM\nسەرۆك وەزیرانی هەرێمی كوردستان و نێردەی ئەمریكا بۆ شەڕی دژی داعش كۆبوونەوە.\nدوای كۆبوونەوەی نێوان مەسرور بارزانی سەرۆكی ئەنجومەنی وەزیرانی هەرێمی كوردستان و جەیمس جێفری نێردەی سەرۆكی ئەمەریكا بۆ جەنگی دژ بە داعش لە كۆنفڕانسێكی ڕۆژنامەوانیدا مەسرور بارزانی ڕایگەیاند، حكومەتی ئەمەریكا پابەندە بەو دۆستایەتیە مێژوویەی لەگەڵ هەرێمی كوردستان هەیەتی.\nوتیشی” نێردەكەی ئەمریكا جەختی لەوە كردووەتەوە كە ئەمریكا لە هاوكارییەكانی بۆ كورد بەردەوام دەبێت”.\nلای خۆشییەوە، جەیمس جێفری ڕایگەیاند، خۆشحاڵم كە لەگەڵ ھاوڕێیانم لە كوردستانی عیراق كۆدەبمەوە و شانازی دەكەین بە قوربانیدانی ئێوە بەرامبەر داعش، ھیوادارم بەردەوام بین لە ھاوكاریی و ھەماھەنگی لەگەڵ یەكتر، نەك ھەر لە عێراق بەڵكو لە تەواوی ناوچەكە.\nتارق حەرب بۆ (خەڵك) دەدوێت\nحكومەتی كاربەڕێكەر دەتوانێت یاسای بودجە ڕەوانەی پەرلەمان بكات\n2020/08/15 - 6:15 PM\nوتەبێژی بەڕێوەبەرایەتی گشتی تەندروستی سلێمانی ڕایدەگەیەنێت ، لە ماوەی 24 كاتژمێری ڕابردوودا 39 تووشبووی كۆرۆنا چاكبوونەتەوە و 3 تووشبووش گیانیان لەدەستداوە.\nد.یاد نەقشبەندی وتەبێژی بەڕێوەبەرایەتی گشتی تەندروستی سلێمانی بۆ (خەڵك) ئاشكرایكرد: لە 24 كاتژمێری ڕابردوودا 33 نەخۆش داخڵی نەخۆشخانەكانی كۆرۆنا بوون و 39 تووشبووش نەخۆشخانەیان جێهێشتووە.\nڕاشیگەیاند، بە كۆیی گشتی 146 تووشبوو لە نەخۆشخانەكان ماونەتەوە و لەو ژمارەیە 26 تووشبوو لە چاودێری چڕن و هاوكات لە 24 كاتژمێری ڕابردوو 3 تووشبووی كۆرۆنا گیانیان لەدەستداوە.\nئاشكراشیكرد، تا ئێستا 656 بەخشەری پلازما بۆ توشبووانی دیكە پلازمایان بەخشیوە .


به‌پێی ڕای زۆرێک له چاودێری هونه‌ری ئه‌و کاریگه‌رییه قوڵانه‌ی هونه‌ری شانۆ له‌سه‌ر بینه‌ر جێیان ده‌هێڵێت هو‌نه‌ری سینه‌ما ناتوانێت جێیبهێڵێت.\nنه هه‌ر ئه‌وه‌نده به‌ڵکو ده‌شڵێن ئه‌و هونه‌رمه‌نده‌ی پێشتر کاری له نواندنی شانۆییدا کردبێت ئه‌وا کاتێک ده‌چێته به‌رده‌م کامێراکان بۆ فلیمێکی سینه‌مایی ئه‌وا زۆر له هونه‌رمه‌ندێک که هه‌ر ته‌نها نواندنی له سینه‌مادا کردبێت باشتر و به توانایی تر ده‌توانێت ڕۆڵی ئه‌و کاراکته‌ره‌ی ده‌رهێنه‌ر پێی سپاردووه نومایشتی بکات.\nده‌گوترێت هونه‌ری شانۆ ڕێگه‌خۆشکه‌ری هونه‌ری سینه‌ما بووه، له ده‌مێکدا ئه‌کته‌ری شانۆ ئه‌رکه هه‌ره قورسه‌که‌ی له ئه‌ستۆیه بۆ دروستکردنی پردێکی متمانه له نێوان بینه‌ر و شانۆدا، هه‌روه‌هاش بۆ دروستکرنی پرسیاره گرنگه‌کان لای بینه‌رانی نومایشته‌که.\nله شانۆدا بایه‌خێکی گه‌وره ده‌درێت به شوێن و کات و ڕووداوه‌کان و ئه‌م سێ یه‌که‌یه لای یۆنانیه‌کان به به بنه‌ماکانی ئیستاتیکا یان جوانکاری ناودێرکراون.\nبه‌رنامه‌ی ژیان له فه‌رهه‌نگدا بۆ دووهه‌مین جاره میوانداری هونه‌رمه‌ند (فرمێسک موسته‌فا) بکات. له به‌رنامه‌ی پێشوماندا که پێش ساڵێک و چوار مانگ بوو، له کۆتاییدا وتم کات مه‌ودا نادات ده‌نا هێشتا پرسیاری تر ماون. هه‌میشه‌ش له کاتی دووباره‌بوونه‌وه‌ی میوانی به‌رنامه‌دا دوو شت هه‌ن به‌لامه‌وه گرنگن، یه‌کێکیان ئه‌وه‌یه میوانه‌که‌م خاوه‌نی یان به‌شداری پڕۆژه‌یه‌کی نوێ بێت و دووهه‌میش ئایا چ شتێکی تر هه‌یه له ژیانی فه‌رهه‌نگی میوانی به‌رنامه‌که‌دا که ده‌رفه‌ت نه‌بووبێت له به‌رنامه‌ی پێشوودا باسی بکه‌ین.\nفرمێسک موسته‌فای هونه‌رمه‌ند ئێستا سه‌رقاڵی پڕۆژه‌یه‌کی شانۆییه که یه‌ک ساڵ ده‌خایه‌نێت و بێ له‌وه‌ش فرمێسک ئه‌زموونی شیعر نوسینیشی هه‌یه.\nیه‌کێک له جیاوازییه هه‌ره سه‌ره‌کییه‌کانی نێوان ده‌قێکی جوان و ده‌قێکی ناشریندا ئه‌و زمانه‌یه که پێی ده‌نوسرێت، هه‌ر بۆیه‌شه جێی خۆیه‌تی ئه‌و پرسیاره له (فرمێسک موسته‌فا) شاعیر و هونه‌رمه‌ند بکه‌ین؛ ئایا کام زمانه‌یان زیاتر کاریگه‌ری هه‌بووه به‌سه‌ر ئه‌وی تریانه‌وه، زمانی شیعر یان زمانی شانۆ؟\nله شانۆیی (که‌لله سه‌ر) ه‌وه بۆ ئێستا و دواپڕۆژه‌ی هونه‌ری له ئه‌ڵمانیا چه‌نده ڕێگه‌یه‌کی سه‌خت بووه بۆ فرمێسک؟\nئایا له نێوان کاری نواندن و ده‌رهێناندا فرمێسک موسته‌فا کامیانی زیاتر به‌لاوه گرنگتره؟\nبۆچی ئه‌م هونه‌رمه‌نده‌مان جار جاره په‌نا ده‌باته به‌ر نوسینی شیعر؟\nکامیان به‌خشنده‌ترن بۆ فرمێسک شیعر یان شانۆ؟\n(فرمێسک موسته‌فا) له به‌رنامه‌ی (ژیان له فه‌رهه‌نگدا) وه‌ڵامی ئه‌م پرسیارانه و پرسیار و سه‌رنجه‌کانی ئێوه‌ی ئازیزیش ده‌داته‌وه:\nژیان لە فەرهەنگدا: فرمێسک موستەفا


میلاكی مامۆستایان دەخەنە سەر پەروەردەی عێراق\nبەهۆی تەواونەبوونی نیسابی یاساییەوە، كۆبوونەوەكەی رۆژی 13ی شوباتی 2017ی ئەنجومەنی نوێنەرانی عێراق بۆ سێشەممەی داهاتوو دواخرا. یەك لەو خاڵانە كەدەبوو بخرێتەڕوو خستنەڕووی پرۆژەكەی فراكسیۆنی یەكێتی بوو، بۆ گواستنەوەی میلاكی مامۆستایانی خوێندنی كوردی لە كەركوك، بۆسەر پەروەردەی عێراق.\nد. فەرهاد قادر ئەندامی فراكسیۆنی یەكێتی لەئەنجومەنی نوێنەرانی عێراق، راگەیاند" لەكۆبوونەوەی سێشەممەی داهاتوو ئەو بڕگانەی لەخشتەی كاری ئەو كۆبوونەوەیەدا بوون، دەخرێنەوە بەرنامەی كارو گفتوگۆیان لەبارەوە دەكرێت.\nئەو ئەندام پەرلەمانە رایدەگەیەنێت" زیاتر لە 120 واژوومان كۆكردۆتەوە، بۆئەوەی پڕۆژەی گواستنەوەی میلاكاتی مامۆستایانی بەشی كوردی لەپەروەردەی كەركوك بۆسەر وەزارەتی پەروەردەی عێراق پەسەندبكرێت و پاڵپشتی پەرلەمانتارانی شیعەو سوننەكانیشمان وەرگرتووە".


عۆفرە حازە - ویکیپیدیا، ئینسایکڵۆپیدیای ئازاد\nבת שבע חזה\n١٩ی تشرینی دووەمی ١٩٥٧\n٢٣ی شوباتی ٢٠٠٠ (٤٢ ساڵ)\nگۆرانیبێژ-گۆرانینووس، ئەکتەری دۆبلێر، ئاوازدانەر، ڕۆژنامەوان، پیانۆژەن، ئەکتەری فیلم، ئەکتەری شانۆ\nDeliver Us، Im Nin'alu\nworld music، folk-pop، Mizrahi music، مۆسیقای پۆپ\nعۆفرە حازە ناوی تەواوی بات شیفع حازە (١٩٥٧ - ٢٠٠٠) لەلای عەرەبەکان ناسراوە بە عەفرا ھەززاع، گۆرانیبێژ و ھونەرمەندێکی ئیراسیلی بووە و لە ڕۆژھەڵاتی ناوەڕاست و ئەوروپا و ویلایەتە یەکگرتوەکانی ئەمریکا ناوبانگی دەرکردووە، لە ١٩ی تشرینی دووەمی ١٩٥٧ لە باشووری شاری تەلئەبیب و خێزانێکی جولەکە لەدایکبووە، لەدوای چەند ساڵێکی کەم لەدایکببوونی براکانی پێشنیازیان بۆ باوکی کرد نازناوی عۆفرەی بۆ ھەڵبژێرن واتا ئاسکە ئەویش ڕازی بووە.\nلەساڵی ١٩٧١ لەتەمەنی ١٢ ساڵیدا عۆفرە لەئاھەنگێکی ھاوسەرگیریدا گۆرانی وتوە و بەھۆی دەنگە خۆشەکەیەوە داوایان لێکردووە ببێت بە ئەندامی یەکێک لە شانۆگەرییەکان و ئەویش پەوەندی پێوە کردوون، لەساڵی ١٩٧٤ بەشداری لەکێبڕکێیەکی گۆرانی ووتن کردووە و پلەی سێیەمی بەدەستھێناوە، دواتر خوی داوەتە گۆرانی ووتن تاکو ناوبانگە دەرکردووە، لەساڵی ١٩٧٥ لەگەڵ تیمێک لە گۆرانیبێژان و ھونەرمەندان ڕۆشتووە بۆ ویلایەتەیەکگرتوەکانی ئەمریکا و ئاھەنگێگی مۆسیقاژەنین و نواندنیان سازکردووە بەناوی ئێرە ئیسرائیلە.\nلەساڵی ١٩٧٩ عۆفرە لەفیلمێکی ئیسرائیلیدا بەشداری کردووە و گۆرانی سەرەکی فیلمەکەی پێشکەشکردووە ئەمەش بۆتە دەستپێکێکی گەورە بۆیی و بۆتە ناودارترین گۆرانیبێژەکانی ئیسرائیل، لە ساڵی ١٩٨٣ لە پێشبڕکێیەکی گۆرانی ووتندا لە ئەڵمانیا بەشداری کردووە و پلەی دووەمی بەدەستھێناوە و بۆتە ھۆی ناوبانگ دەکردنی لە گۆڕەپانی نێودەوڵەتیدا، لە ساڵی ١٩٨٤ کۆمەڵی گۆمەڵێک گۆرانی تۆمارکردووە و لەلایەن کۆمپانیایەکی بەریتانیەوە بڵاوکروکراوەتەوە و سەرکەوتنێکی گەورەی لە ئەوروپا بەدەستھێناوە.\nعۆفرە دوای ئەوەی بە زمانەکانی عەرەبی و ئینگلیزی و فەرەنسی گۆرانی ووتوە لەناوەندی عەرەبی و ئەمریکا و ئەوروپا زیاتر ناوبانگی دەکردووە و لەژیانی گۆرانی ووتنیدا نزیکەی ٣٠ ئەلبومی تۆمارکردووە و لە ٢٣ مانگی شوباتی ساڵی ٢٠٠٠ بەھۆی نەخۆشیەوە کۆچی دوایی کردووە.\nوەرگیراو لە «https://ckb.wikipedia.org/w/index.php?title=عۆفرە_حازە&oldid=853835»\nئەم پەڕەیە دواجار لە ٠٩:٠٣ی ١٧ی تشرینی یەکەمی ٢٠٢١ نوێ کراوەتەوە.


ئەمرۆ چوارشەممە ڕێکەوتی ٠٧ ـ ٠٦ ـ ٢٠١٧ لە کۆبوونەوەیەکی هێزە سیاسی‌یەکان و حیزبە کوردی و خەباتکارەکانی باشووری کوردستان و بە سەرپەرەستی سەرۆکی هەرێمی کوردستان\nڕێزدار کاک مەسعوود بارزانی دوای دانیشتن و تاوتوێ کردنی باسەکانیان و گۆرینەوەی بیرورای خۆیان هەموویان یەکدەنگ ساخ بوونەوە کە رۆژی ٢٥ ی سپتامبری ٢٠١٧ بکەنە ڕۆژی ڕێفراندۆم بۆ سەربەخۆیی کوردستان.\nلەو پەیوەندی‌یەدا لە لایەن حکوومەتی هەرێمی کوردستانەوە راستەوخۆ ڕۆژی ٢٥ ـ ٠٩ ـ ٢٠١٧ وەک ڕۆژی ڕێفراندۆم بۆ سەربەخۆیی کوردستان راگەیاندرا و ئەوەی جێگای ئاماژەیە کە جیا لە حیزبە کوردی‌یەکان چەندین حیزبی دیکەی نەتەوەکانی دیکەش وەک حیزبەکانی ئاشووری و تورکەمەن پشتیوانی خۆیان لەو بریارەی حکوومەتی هەرێمی کوردستان راگەیاند.\nشایانی باسە کە لە ماوەی نزیک بە ١٠ ساڵی رابردوو دا حکوومەتی ناوەندی عێراق لە سەر دوو ناوچەی کەرکووک و شەنگال بەڵێنی ڕێفراندۆمی دابوو و پرسیار ئەوە بوو کە ئایا دانیشتووانی کەرکووک و شەنگال دەیانهەوێ سەر بە هەرێمی کوردستان بن و یا سەر بە حکوومەتی ناوەندی. هەر بۆیە ئەم دوو ناوچەیەش تێکەڵ بە ڕێفراندۆمی ٢٥ ی سپتامبر دەبن.\nلە سەریەک ئەم بریارە بۆ هەموو کوردەکان بە گشتی و بە تایبەت ئەوانەی چاویان لە سەربەخۆیی کوردستان و باشووری کوردستانە، جێگای دڵخۆشی‌یە و کوردەکان بە گشتی دەبێ بۆ وەدیهێنانی خەونی سەربەخۆیی و ڕێفراندۆم هەوڵی بێ‌پسانەوە و بوێرانە بدەین، لە لایەکی دیکەشەوە سەربەخۆیی خوازان نابێ لە نەیارانی سەربەخۆیی کورد کە لە هەموو بەشەکان دوژمنی کوردەکانی بەشەکانی خۆیانن بترسن . تورکیە، ئێران، عێراق و سوریە بە تووندترین و دڕندەترین شێوە کوردەکانی نیشتەجێی وڵاتی خۆیان دەچەوسێننەوە و ئەوان بۆ ئەوەی نیشان بدەن کە دۆستی کوردن، دەستی دۆستایەتی بۆ کوردەکانی پارچەکانی دیکە لە سینگ دەدەن، ئیمە نابێ لەوە غافڵ بین کە دوژمنانمان هەروا دەست لە سەر دەست دادەنێن و هیچ ناکەن بەڵکوو ئەوان دیسان هەوڵی بنکۆڵ کردنی ئەم بریارە بە شێوازی خۆیان دەدەن.\nبە هیوای ئەوە کە بە چاوی کراوە و بە ورە و ئیمان بە سەربەخۆیی کوردستان هەموو هەوڵەکانی دژبەران و نەیاران و دوژمنانمان پووچەڵ بکەینەوە.\nبۆ پێشەوە بەرەو ڕێفراندۆمی سەربەخۆیی باشووری کوردستان. بەڵێ بۆ ڕێفراندۆم و بەڵێ بۆ سەربەخۆیی کوردستان


ئازار و مەینەتییەکانی مرۆڤبوون لە... - قەڵەم\nئازار و مەینەتییەکانی مرۆڤبوون لە\nکـــــۆمەڵە چیڕۆک "نـــــۆبەرەی مــــەرگــــم دیـــت" ی دڵشاد کاوانی\nکتێبی (نۆبەرەی مەرگم دیت) خۆی لە بیست و سێ چیڕۆکی فانتازی مێژوویی و ئایینی و فەلسەفی و تراژیدی تاک و شیوەنی مرۆڤایەتی دەبینێتەوە .\nهەڵبەتە خوێندنەوەی هەر کتێبک، بە پێی جیاوازی گۆشەنیگاکان، دەتوانرێ، دەیەها و سەدەها، تێڕوانینی لێ هەڵبهێنجرێت.\nهەمیشــــە گوتوومە، بۆ خوێندنەوەی هەر کتێبێک، پێویستە خوێنەر واز لە شتی سادەو بە ئاسانی گەیشتن بەوەی دەیهەوێت بهێنێت، بەڵــکوو، پێویستە لە دیووی دووەمی نووسینەکە بکۆڵێتەوە ماندوو بێت.\nخۆشبەختانە ( نۆبەرەی مەرگم دیت)، پڕە لە کۆد و\nشتی شاراوە کە خوێنەر پەرۆش و ماندوو دەکات، ماندووبوون بەمانا سستبوون و بێزاربوونی نا، بەڵکوو، بەمانای باڵایی نووسەر و پەرۆشی خوێنەری بە سەلیقەو لێهاتوو.\nــ ئەو لایەنە باشانەی کە من لە "نۆبەرەی مەرگم دیت" بینیم.\n١ - شینی نووسەر بۆمرۆڤایەتی: تۆی خوێنەر کاتێ نۆبەرەی مەرگم دیت، دەخوێنیتەوە، هەست بە ژان و ئێشێکی ڕۆحی دەکەیت، کە ڕادەچڵەکێی، بۆ مەینەتەکانی کۆمەڵگە و پیاو سالاری و هەژاری، کوشتن و قڕکردن و پڕکردنەوەی ئازارێک بە ئازارێکیتر بۆ گەیشتن بە خۆشبەختی.\n٢ ـ فەلسەفەی قووڵ: هەمیشە لە نووسینەکانی نووسەر و چیڕۆکنووس "دڵشاد کاوانی" هەست بە قووڵییەکی زۆری فکری دەکەیت، هیچ کات مانای شتەکانت وەها بە ئاسانی نادات بە دەستەوە، دەیەوێت خوێنەر، بەشێکی گەورە بێت لە نووسینەکانی و دەتباتە جیهانێک، تا شتەکان نەدۆزیتەوە، ناتوانی بێیتەوە جیهانی حەقیقی.\n٣ - ورووژاندنی بابەتی هەستیار: زۆرجار لە کۆمەڵگەی ئێمە، ناتوانین وەها بە ئاسانی باسی شتگەلێک بکەین، بەتایبەتی لە مەسەلەی ئایین بەڵام نووسەر زۆر لێهاتوانە بە قەڵەمەکەی کۆت و بەندی شکاندووە ئەوەتا، لە چیڕۆکی هەشتی "ئیمپڕاتۆریای ژن" کە باس لەوە دەکات، ژنان پێویستە بێنەدەر و کۆتایی بە پیاوسالاری بهێنرێت، جیهانەکە دەکات بە هی ژن دوور لە نێرینە، لە دەربڕینێکا دەڵێت" خوداش ناچار بوو یەکێک ڕەوانە بکات پێغەرێکی ژن و بە زمانی ژن بدووێ."!!\n٤ - ڕۆح بە بەرداکردنی نووسین: بۆ نووسەرێک کە ئازاری کۆمەڵگە دەنووسێتەوە، ڕەنگە شتێکی قوڕس نەبێت ، تۆ و منێکی خوێنەر هەست نەکەین، کە دەربڕین و چیڕۆکەکانی هەتا وشە بە وشەی نێو کتێبەکە بۆ خۆی ڕۆحێکە، ئەوەتا لە چیڕۆکی پانزەی "هەرگیز پاشگەز نابمەوە" لە دێڕەکانی کۆتاییدا دەڵێت" خوێنی سنگ و دڵە بە سۆزەکەی نەورۆز و سەر و مێشکی کاوەی دڵسۆز، لەگەڵ خوێنی دامێنی پاکی نیشتمان بەیەکەوە ڕژانە سەرخاک، لەگەڵ گریانی خاک بوو بە جۆگەڵەیەک و پاشان بوو بە دەریا، سەربازەکانی تێدا خنکاند و دەرگا پۆڵاینەکانی شکاند".\n٥ - درووستکردنی خوێنەری باڵا: یەکێک لەو خاڵە گرنگانەی کە من لەو چیڕۆکانە بەدیم کرد، ئەوەبوو، دەشێ خوێنەرێکی ئاسایی بکاتە خوێنەرێکی سەخت و باڵا ڕوانین، مەحاڵە تۆ کتێبی دڵشاد کاوانی بخوێنیتەوە، کەچی سێ جار بیری لێ نەکەیتەوە.\nجیهانبینی ، لەم کۆمەڵە چیڕۆکە، بەڕای من زیاتر ئاشنات دەکات، بۆ ئێشی مرۆڤایەتی، قوڵبوونەوەیەکی سەخت و تێگەیشتن لە ئایین و فەلسەفە وەک خۆی، ئەوەی زۆر گرنگە، واقیعی ڕەشی کۆمەڵگەی لە ڕێگای فانتازیا بە شێوازێکی ئەدەبی بە خوێنەر دەگەیەنێت.\nلە کۆتاییدا، هیوای سەرکەوتن بۆ چێڕۆکنووس و ڕۆمانووس م. دڵشاد کاوانی دەخوازم.\nبە هیوام بۆ هەمیشە قەڵەمەکەی ئازارەکانی کۆمەڵگە بنووسێتەوە، وەک چۆن هەر بە ئەمەش وایکردووە ، جیاواز بێت لە هەر نووسەرێکی تر.


تەلیسكۆبی هابڵ، 31 ساڵ زانیاریی و وێنەی دەگمەن – Knwe.org\nسەرەکی » زانست » تەلیسكۆبی هابڵ، 31 ساڵ زانیاریی و وێنەی دەگمەن\nبەبۆنەی 31 ساڵەی تەمەنی لە بۆشایی ئاسمان، تەلیسکۆبی هابڵ وێنەی ئەستێرەیەكی دەگمەنی پێشكەشی زانایان و مرۆڤایەتی كرد.\nتەلیسکۆبی هابڵ لە (24)ی نیسانی (1990) دا رەوانەی بۆشایی ئاسمان كرا و هەمیشە بەو وێنە دەگمەنانەی رەوانەی دەكات بۆ تیمی سەرپەرشتیاری لەسەر زەوی زاناكان و مرۆڤایەتی سەرسام دەكات، ئەمساڵیش لە یادی 31 ساڵەی تەمەنیدا وێنەی ئەستێرەیەكی دەگمەنی رەوانە كردووە كە لە رادەبەدەر رۆشنە و لەسەر وەختی لەناوچووندایە.\nتەلیسکۆبی هابڵ پڕۆژەیەكی هاوبەشی ئاژانسی فەزایی ناسا و ئاژانسی فەزایی ئەوروپا(ESA)یە و لە ساڵی (1990)ەوە هەموو ساڵێك لە یادی هەڵدانی بۆ بۆشایی ئاسمان كە زاناكان بە یادی لەدایكبووونی ئەو تەلیسکۆبەی دادەنێن، وێنەیەكی دەگمەنی تەنێكی زۆر دووری ئاسمانیی دەنێرێت بۆ زەوی كە نەك بە تەنها دەبێتە جێگەی سەرسوڕمانی زانایان، بەڵكو ئارەزوومەندانی زانستی گەردوونناسیش سەرسام دەكات.\nئەمساڵیش لە یادی لەدایكبوونیدا وێنەی ئەستێرەیەكی زەبەلاح و دەگمەنی ناردەوە بۆ ناسا كە بە (TAG Carinae) ناسراوە و لە لێواری لەناوچووندایە.\n(TAG Carinae) لەو ئەستێرانەیە كە پێیاندەوترێت گۆڕدراوی شینی درەوشەدار(LBV) و لەدووریی (20)هەزار ساڵی تیشكییەوەیە و تەمەنی چەند ملیۆن ساڵێكە لەگەڵ ئەوەشدا و لەڕووی گەردوونییەوە بەم نزیكانە لەناو دەچێت.\nئەم ئەستێرەیە بارستاییەكەی (70) هێندەی خۆرە و بە تیشكێكەوە دەسووتێت كە ملیۆنێك جار هێندەی خۆرە و توێژاڵێك گاز و تۆزی بەدەورەوەیە بە هێندەی پێنج ساڵی تیشكیی درێژبووەتەوە كە سەد ملیۆن هێندەی مەودای دووریی نێوان زەوی و مانگە، ئەمەش بۆخۆی لە ماددەیەك پێكهاتووە كە یەكسانە بە (10) هێندەی بارستایی خۆرەكەی ئێمە، هەروەها بەتەنها بەرگە هەوای ئەو ئەستێرەیە هێندەی مەودای نێوان زەوی و (پرۆكسیما سنتوری)یە كە لە دوای خۆرەوە دووەم ئەستێرەی نزیكە لە زەوییەوە.\nزاناكانی ناسا دەڵێن: «ئەستێرەی (TAG Carinae) بە هۆی تەقینەوەی زەبەلاحێك یان دووانەوە دروست بووە و ئەو ئەستێرە گۆڕدراوە شینە درەوشاوانە بە خێرایی دەژین و بە بچووكیی دەمرن لە هەمانكاتیشدا بە درەوشاوەترین و مەزنترین ئەستێرەكان دادەنرێن كە تائێستا زانست پەی پێبردبن و تەمەنیان چەند ملیۆن ساڵێك بڕ دەكات».\nپێویستە بوترێت، تەلیسکۆبی هابڵ دەبوو بەر لە 13 ساڵ كۆتایی بە كارەكانی بهێنرێت و خانەنشین بكرێت و جێگەی خۆی بۆ تەلیسکۆبی مەزنی (جەیمس ویب) بكاتەوە، بەڵام سەرەڕای ئەوەی ئەو تەلیسکۆبە ملیۆنان دۆلاری تێچووە، بەهۆی چەند هەڵەیەكی تەكنیكییەوە خستنەكاری چەند جارێك هەڵوەشێنراوەتەوە كە دواترینیان ئەوە بووە كە بڕیار بوو مانگی ئاداری ئەمساڵ كار بە تەلیسکۆبی جەیمس ویب بكرێت، بەڵام دیسان ئەو وادەیە بۆ مانگی ئۆكتۆبەری ئەمساڵ دواخراوە و بەمەش تەمەنی تەلیسکۆبی هابڵ درێژكراوەتەوە.


دابەشکردنی زەوی بەسەر مامۆستایان دەستپێدەکاتەوە\nهەواڵ / کوردستان :: 23/02/2019 :: 6037 جار بینراوە\nسەرۆکی شارەوانی هەڵەبجە رایدەگەیەنێت: لە هەفتەی داهاتووەوە دابەشکردنی زەوی بەسەر ئەو مامۆستایەندا دەستپێدەکات کە فەرمانی وەرگرتنی زەویان هەیە و تائێستا وەریان نەگرتووە.\nکوێستان ئەکرەم، سەرۆکی شارەوانی هەڵەبجە (ئەمڕۆ شەممە 23ی شوباتی 2019) لە کۆنگرەیەکی رۆژنامەوانیدا رایگەیاند: لە ساڵی 2014-وە نزیکەی 250 مامۆستا لە سنوری شارەوانی هەڵەبجە زەوییان بەسەردا دابەشکراوە و هیچ گرفتێکیان نییە، بەڵام ماوەیەک بەهۆی نەبوونی زەوی پێویستەوە دابەشکردنی زەویمان بەسەر ئەو مامۆستایانەی فەرمانی وەرگرتنی زەویان هەیە راگرتبوو.\nوتیشی: "پاش چارەسەرکردنی گرفتی زەویيەکانی کەرتی 24ی جەلیلە، جارێکی تر دەستدەکەینەوە بە دابەشکردنی زەوی، هەفتەی داهاتوو دەستدەکەین بە پێدانی زەوی بە کەسوکاری شەهیدانی دەستی تيرۆر و پاشان دەستدەکەین بە پێدانی زەوی بە 280 مامۆستا کە فەرمانی پێدانی زەوییان هەیە".\nهەر لەو کۆنگرە رۆژنامەوانییەدا، فاروق غەفور، سەرۆکی لقی هەڵەبجەی یەکێتی مامۆستایانی کوردستان ئەوەی خستەڕوو: دەستپێکردنەوەی دابەشکردنی زەوی بەسەر مامۆستایاندا بە هەوڵ و تێکۆشانی لقەکەمان و ئیدارەی پارێزگای هەڵەبجە بووە، بۆیە بەدابەشکردنی ئەم زەوییانە بەسەر مامۆستایاندا هیچ مامۆستایەک نامێنێتەوە کە فەرمانی وەرگرتنی زەوی هەبێت و وەرینەگرتبێت.


وەزارەتی پلاندانان: غەدر لەهیچ پارێزگایەك ناكرێت لەڕووی ئەنجامدانی پڕۆژەوە\nهەواڵ / ئابوری :: پێش 2 هەفتە  :: 291 جار بینراوە\nبه‌رپرسێكی وه‌زاره‌تی پلاندانانی هه‌رێم رایده‌گه‌یه‌نێت "به‌هیچ شێوه‌یه‌ك جیاوازی له جێبه‌جێكردنی پڕۆژه‌كان له‌نێوان پارێزگاكاندا نه‌كراوه‌و 43%ی پڕۆژه‌كانی حكومه‌تی هه‌رێم له پارێزگاكانی سلێمانی و هه‌ڵه‌بجه‌و ئیداره‌كانی گه‌رمیان و راپه‌ڕین جێبه‌جێده‌كرێت، ده‌شڵێت:"حكومه‌تی هه‌رێم ژماره‌یه‌ك پڕۆژه له سلێمانی جێبه‌جێده‌كات".\nدوای بڵاوبوونه‌وه‌ی چه‌ند هه‌واڵێكی میدیای ناوخۆیی هه‌رێم له‌سه‌ر جیاوازیكردنی حكومه‌تی هه‌رێم له جێبه‌جێكردنی پڕۆژه له‌نێوانی پارێزگاكانی هه‌ولێرو سلێمانی، وه‌زاره‌تی پلاندانانی هه‌رێم رێژه‌ی پڕۆژه‌كان و به‌رنامه‌ی حكومه‌تی هه‌رێمی بۆ جێبه‌جێكردنیان بڵاوكرده‌وه.\nزاگرۆس فه‌تاح، به‌ڕێوه‌به‌ری گشتی بودجه‌ی پڕۆژه‌كان له وه‌زاره‌تی پلاندانانی هه‌رێم به دواڕۆژی راگه‌یاند "پڕۆژه‌كانی حكومه‌ت له‌سه‌ر بنه‌مای دادپه‌روه‌ری و یه‌كسانی له‌نێوان پارێزگاكان جێبه‌جێده‌كرێت، ئه‌مه‌ش له‌سه‌ر بنه‌مای ژماره‌ی دانیشتوان و خواستی كۆمپانیاكان ده‌بێت، كه به‌شێكیان ئاماده‌ن پڕۆژه به قه‌رز له شاره‌كان جێبه‌جێبكه‌ن، بۆ نموونه: پڕۆژه‌ی ته‌واوكردنی 120ی هه‌ولێر به قه‌رز بووه و بۆ جێبەجێكردنی پڕۆژەی شەقامی 150 مەتریش بە هەمان شێوە بەقەرز جێبەجێدەكرێت، ئه‌مه‌ش خواستی كه‌رتی تایبه‌ته نه‌ك حكومه‌ت".\nوتیشی: "جگه له‌وه، هه‌ندێك كات نه‌تواندراوه پاره‌ی ته‌رخانكراو بۆ پڕۆژه‌كانی پارێزگایه‌ك جێبه‌جێبكرێت، بۆیه بۆ حكومه‌ت گه‌ڕاوه‌ته‌وه".\nئه‌و به‌رپرسه‌ی وه‌زاره‌تی پلاندانان، ئاماژه‌ی به‌وه‌شكرد، بۆ جێبه‌جێكردنی پڕۆژه‌كان غه‌در له هیچ پارێزگایه‌ك نه‌كراوه له‌سه‌ر حیسابی پارێزگایه‌كی دیكه، چونكه 43%ی بودجه‌ی پڕۆژه‌كان له ساڵانی رابردوو بۆ پارێزگای سلێمانی و هه‌ڵه‌بجه‌و ئیداره‌كانی گه‌رمیان و راپه‌ڕین ته‌رخانكراوه و 34%ی بۆ پارێزگای هه‌ولێرو 23%شی بۆ پارێزگای دهۆك بوو، ئه‌و رێژه‌یه بۆ ساڵی 2020_یش هه‌ر به هه‌مان شێوه ده‌بێت.\nزاگرۆس فه‌تاح، ده‌شڵێت: "هاووڵاتیانی سلێمانی دڵنیا ده‌كه‌ینه‌وه كه هیچ وه‌زاره‌تێك قبوڵ ناكات جیاوازی له جێبه‌جێكردنی پڕۆژه‌كان بكرێت، منیش خه‌ڵكی سلێمانیم و رێگه ناده‌ین غه‌در له هیچ پارێزگایه‌ك بكرێت، بۆیه ئه‌وه‌ی له میدیاكان دەوترێت راست نییه".\nسه‌بارەت به‌و پڕۆژانه‌ی ئه‌مساڵ جێبه‌جێده‌كرێن، زاگرۆس فه‌تاح وتی: "ژماره‌یه‌ك له پڕۆژه‌ی وه‌زاره‌ته‌كان بۆ پارێزگاكان گه‌یشتۆته وه‌زاره‌تی پلاندانان و هه‌ندێكیش بڕیاری جێبه‌جێكردنی دراوه كه ژماره‌یه‌ك له پڕۆژه‌كان له سنووری پارێزگای سلێمانی ده‌بێت، ئه‌مه‌ش به‌شێوه‌یه‌كی یه‌كسان و دادپه‌روه‌رانه ده‌بێت".


Asiacell | ContactCenterWorld.com\nAsiacell - Company Profile (About Company Profile Pages)\nAsiaCell Telecom Company is a Iraqi telecommunications company that offers mobile phone services and Mobile Internet mainly in Iraq.Please Login\nMuhanad Haddad Asiacell Telecommunications\nHisham Hajar Asiacell\nفۆڵۆمان بکەن لە سناپچات\nعربي/کوردی بمناسبة قدوم عيد الفطر المبارك، نتقدم بالتهاني الحارة إلى العراقيين جمیعاً. #عيدكم_مع_اَسياسيل بە بۆنەی هاتنی جەژنی ڕەمەزانەوە، بەگەرمی پیرۆزبایی لە هەموو لایەك دەکەین. #جەژنتان_لەگەڵ_ئاسیاسێڵ #asiacellconnect\nMay 23, 2020 5:19 PM\nعربي/کوردی ونحن نشرف علی نهایة الشهر الفضيل، هل كان رمضان هذا العام مختلفاً؟ #رمضان_مع_آسياسيل وا لە کۆتایی مانگی رەمەزانی پیرۆز نزیك دەبینەوە، ئایا هەست ئەکەیت رەمەزانی ئەم ساڵ جیاواز بووبێت؟ #ڕەمەزان_لەگەڵ_ئاسیاسێڵ #asiacellconnect\nعربي/کوردی مبارك عيد العمال لكل العمال في العالم! جەژنی کرێکاران پیرۆزە لە سەرجەم کرێکارانی جیهان! #asiacellconnect #HappyLaborDay\nبە بۆنەی مانگی ڕەمەزانی پیرۆزەوە 1GB ئینتەرنێتی بێبەرامبەر پێشکەشی هاوڵاتییان دەکات کە دەتوانن لە کاتژمێر 4:00ی بەیانی تا 12:00ی نیوەڕۆ بەکاریبهێنن. بۆ بەشداری کردن 1 بنێرە 3073 #رەمەزان_لەگەڵ_ئاسیاسێڵ #asiacellconnect\n#آسياسيل التي تقدر الظروف الحالية، وبمناسبة قدوم شهر رمضان المبارك تقدم عرضاً خاصاً بمناسبة الشهر الکریم وهو 1GB إنترنت يومياً ومجاناً، يمكن استخدامها من 4:00 صباحاً إلى 12:00 ظهراً. للاشتراك، أرسل 1 إلى 3073 #رمضان_مع_آسياسيل #asiacellconnect


هه‌قایه‌ته تاقانه‌كه‌ی دایكم … ئەدیب نادر – Dengekan\nهه‌قایه‌ته تاقانه‌كه‌ی دایكم … ئەدیب نادر\nbyAdib Nadir\tJune 17, 2017\tGeneral, Literature\nساڵی دووهه‌زار و چوار بوو, كه كتێبه‌كه‌ی ئێچ. جی. وێڵز, “ماشێنی كات”م له دووكانی ده‌ستی دووه خێرخوازییه‌كه‌ی بلاك ستۆك ڕۆد به پاوه‌ندێك كڕی, خۆ كتێبه‌كه‌ی ڕۆبنسن كرۆسۆی دانیال دێفۆیش له‌ناو ڕه‌فه‌ی كتێبه‌كاندا جێی به خۆ گرتبوو, وه‌لێ ئه‌وم نه‌كڕی, ئه‌گه‌ر بكرێ له خۆم بپرسم بۆچی؟ ئه‌وا ڕه‌نگه وه‌ڵامم بۆ خۆم هه‌ر ئه‌وه بێت بڵێم : چونكه من به كرده‌وه سی ساڵا بوو وه‌كو ڕۆبنسن كرۆسۆ ده‌ژیام و ده‌مویست هه‌لێك, یاخود بابڵێم كه‌شتییه‌كم له ئاسۆكانی ئه‌م ده‌ریای تاراوگه‌یه‌دا لێ په‌یدا بێت و بمگێڕێته‌وه..”ماشێنی كات”یش ئه‌و كه‌شتییه بوو له ئاسۆكانی ئه‌و خه‌مۆكییه‌وه لێم ده‌ركه‌وت كه ده‌ریای تاراوگه دایم و ده‌رهه‌م خۆی پێ ده‌ڕازانده‌وه. ئه‌و كتێبه, هه‌ر بۆ خۆی ماشێنێكی دانسقه‌ی ئه‌وتۆ بوو هه‌ر تاقه وشه‌یه‌كی, چه‌ند مه‌ترێك, یان چه‌ند كیلۆمه‌ترێك, منیان بۆ دنیای تاسه و ئاره‌زوویه‌كی بێئامان ده‌گێڕایه‌وه, ئه‌و تاسه و ئاره‌زووه‌ی كه چه‌شنی پشیله‌یه‌ك, به قه‌پاڵێكی میهره‌بان ملی ده‌گرتم و به‌سه‌ر دیواره‌كانی حه‌وت مه‌مله‌كه‌تدا ده‌یبردم, تاوه‌كو له ژیانمدا, جارێكی تر چاوم له‌وێ بكرێته‌وه, له‌وێ به‌یه‌كجاریی ڕوون بێته‌وه. به‌ڵێ, وه‌كو به‌چكه پشیله‌یه‌كی تازه له‌دایكبووی چه‌ند ڕۆژه, له‌وێ, له‌و دنیا دووره چاو ئاوه‌ڵا بكه‌مه‌وه..كه هاوكات دنیایه‌كه, یان دنیایه‌ك بوو, هه‌م له بۆته‌ی خه‌یاڵیشدا و هه‌م له تانوپۆی ڕاستیشدا خۆی له قاڵب دابوو..\nئه‌م كتێبه نیوداشته, له هه‌ندێ شوێنیدا تووڕی هه‌ڵده‌دامه نێو كووچه و كۆڵانگه‌لێكی سه‌یر و عاجباتی. سه‌ره‌تا, كه به‌ناویاندا ده‌گه‌ڕام, ئاوا خۆم ده‌دواند: ئه‌مه گه‌ڕانه‌وه‌یه بۆ ساڵه‌كانی ترس و ڕاكردن, ئه‌و ساڵانه‌ی كه نه‌یان ده‌هێشت به گه‌نجیی ئاشنا بم, چێژ له چركه‌ساته گه‌وهه‌رئاساكانی وه‌ربگرم, نازانم ئه‌م كتێبه جادووی لێ ده‌كردم, یان من هێشتاكێ نه‌متوانیبوو خۆم له‌و شوێنه به‌له‌سه بكه‌م كه وه‌كو فاق و ته‌ڵه گرتبوومی و لێنه‌ده‌گه‌ڕا له‌ده‌ستی ڕه‌ها بم. سه‌یرییه‌كه‌ی له باوه‌ڕ به‌ده‌ر بوو, جاروبار ته‌مه‌نی له بیر ده‌بردمه‌وه, هه‌ستم ده‌كرد هێشتا ساڵه سپییه‌كانم ته‌شریفیان نه‌هێناوه و له ساتی له‌دایكبوونه‌وه نزیكترم وه‌ك له‌وه‌ی له ساتی مردن نزیكبووبمه‌وه. جاروباریش: وه‌ك ئه‌وه‌ی ڕۆڵی په‌ڕه‌شووتێك ببینێت و له فه‌زایه‌كی به‌رفراوانه‌وه بمخاته ناو شوێنێكی ئه‌وتۆی وا كه له هه‌مان كاتدا دیاریشه و نادیاریشه..\nئه‌و ده‌مه و عه‌سره, چه‌ند كه‌ڕه‌تێك ته‌ماشای سه‌عاته دیوارییه‌كه‌م كرد, هه‌ڵبه‌تا به‌ده‌م په‌ڕه هه‌ڵدانه‌وه‌وه تیله‌ی چاوم ده‌گرته سه‌عاته‌كه و هه‌ر جاره‌یش وام ده‌زانی میله‌كه وه‌كو شمشێره‌كه‌ی دیمۆكلیس له‌سه‌ر ژماره چواردا گیرسابووه‌وه, كه‌چی دیقه‌تدان پاشگه‌زی ده‌كردمه‌وه و هه‌سته‌كه‌می له شه‌رم ده‌گه‌وزاند. نه‌خته تووڕه بوونێك داوێن گیرم بوو, تفێكم له سه‌عاته‌كه كرد..ئاخر من قه‌ت نایه‌ته بیرم ئاوا تووڕه بووبم, ده‌توانم بڵێم من له هیچ شتێك تووڕه نه‌بوومه,بۆیه له‌و كاره‌ی خۆم تێنه‌گه‌یشتم و واقووڕمانێك داڵده‌ی دام..چوارچوارچوار..ئه‌م ژماره‌یه ژووره‌كه‌ی ته‌نییه‌وه, نه‌یده‌ویست ده‌ست له یادم هه‌ڵبگرێت. تۆزێك هێدم دایگرتم, به‌ڵام..ئه‌و سه‌عاته نه‌فره‌تییه, سه‌عات نه‌بوو, به‌ڵكو چیلكه‌یه‌ك بوو ده‌ستێكی لاسار و بزۆز له ئاوه‌زم وه‌ری ده‌دا و حه‌جمانی لێ هه‌ڵده‌گرتم..به نه‌عله‌ت بێ له به‌رانبه‌رم بوو, چیبكه‌م؟ ڕۆیشتمه ژووری خه‌وتنه‌كه‌م و گه‌یشتمه ئه‌م ده‌سته‌واژه‌یه:”ئینجا گومانه سه‌خڵه‌ت كه‌ره‌كان ده‌سته‌ویه‌خه‌م بوونه‌وه. داخۆ بۆچی مۆڕڵۆكه‌كان ماشێنی كات-ه‌كه‌ی منیان بردبوو؟”و فاقئاسا باڵنده‌ی نیگاكانی گرتم. وه‌كو پله‌ی ئه‌و ساردییه‌ی زستانی جه‌مسه‌رێكی دووریش ڕایان گرتم, كه ده‌توانم بڵێم ئه‌م كه‌سیره بوونه ئه‌و تامه‌یان پێبه‌خشیم كه جارناجار شرینقه‌ی یاده‌وه‌ریی ده‌یچۆڕێنێته ناو ده‌ماره‌كانی گیانمه‌وه.. یه‌كه‌مجار كه ئاوڕم له دیواره‌كه‌ی به‌رامبه‌رم دایه‌وه, ڕووتوقووت بوو, به‌ڵام كه سه‌رله‌نوێ سه‌رم هه‌ڵبرییه‌وه, تارمایی سه‌عاته‌كه ده‌ركه‌وته‌وه, وه‌ك بڵێی ئه‌فسوونێكی ناوازه‌م لێبكات, دیار بوو, دیاریش نه‌بوو. له‌وه دڵگران بووم كه ژماره چوار شوێنی خۆی به‌جێ نه‌هێشتبوو..به خۆم گوت: ئه‌ی ده‌ستم بۆ خاڵییه, كتێبه‌كه چی لێهات؟ كتێبه‌كه ببووه ماشێنی كات و وه‌ك بڵێی له شوێنێكی گه‌رم گه‌رمه‌وه, یان له دۆزه‌خێكی سارده‌وه گه‌یشتبمه شوێنێكی دیكه. شه‌ماڵێكی ئاره‌ق ڕه‌وێنه‌ره‌وه لێیدام و په‌ییم به‌وه برد كه ئه‌مه ئه‌و شوێنه‌یه كه زۆرجار وه‌كو گه‌رده‌لوولێك وردوخاشیی بیركردنه‌وه و خه‌یاڵم بۆ لای خۆی ڕاپێچ ده‌كات و ده‌یبات, ده‌یبات و ده‌یشزانم وه‌كو خه‌ونێك وایه, خه‌ونێك, كه وه‌كو چاوترووكانێك ته‌مه‌ن كورته و درێژه ناكێشێت و..كه وه‌كو مووی ناو ماستیش له‌ناو خه‌وه‌كانم خۆی ده‌رده‌كێشێت, هه‌ست به مایه پووچییه‌كی بێڕاده ده‌كه‌م, گێجه‌كه‌ی ئومێدی ناخم ڕیكۆردی پێچه‌وانه ده‌شكێنێ. ده‌كه‌ومه شوێنێك..وردوخاشییم چیدی وردوخاشیی نییه.. لێره: شته‌كانی یاده‌وه‌رییم به‌رجه‌سته ده‌بنه‌وه, یان شته‌كان به‌ر له‌وه‌ی له یاده‌وه‌ریی بنه‌خشێن ده‌رده‌كه‌ونه‌وه..شته‌كان ئازارم ده‌ده‌ن, سه‌رشكان, دڵشكان و..شكانه‌كانی تریش…كۆڵانه‌كان ختووكه‌ی ئاره‌زووی قاچه‌كانم ده‌ده‌ن, به‌ر له‌وه‌ی شه‌قاوه‌كانم تاوبده‌م, به‌ردێك ده‌گرمه حه‌وشه‌یه‌كی ئاشنا, له ده‌رگاكه‌وه, عه‌له‌درێژ دێته ده‌رێ, مه‌وداكان پڕ ده‌بن له سه‌رسامیی: پێی ده‌ڵێم: ده‌ڵێی ڕۆژێك له عومرت تێنه‌په‌ڕیووه, ئه‌ویش لۆمه‌بارانه لێم وردده‌بێته‌وه و هه‌مان شتم پێ ده‌ڵێت. پێم هه‌رس ناكرێت. خۆم ده‌دوێنم: یانی چی؟ یانی ئێمه هێشتا هه‌ر گه‌نجین؟ زه‌حمه‌ته ئه‌مه وه‌ك باوه‌ڕ بچه‌سپێت,به‌ڵام..به هه‌شتاو به‌رنامه‌یه‌كی سه‌رپێیی داده‌نێین. كات هێشتا گره‌وی لێمان نه‌بردۆته‌وه, په‌نجه‌ره‌یه‌كی ئه‌فسووناویی سه‌رمان پێ هه‌ڵده‌بڕێت, ئه‌وه په‌نجه‌ره پیرۆزه‌كه‌ی ئوم مه‌جیده, ئه‌و په‌نجه‌ره‌یه‌ی ده‌بوو له كوڕه‌وه بمانكات به پیاو, كه‌چی مخابن! شار ده‌بێته كیژێكی نایابی ئه‌وتۆ نیگاكانمان به باڵای خۆیدا ده‌دوورێته‌وه, ئێمه‌یش گۆرانی: ئه‌نگوستت ده‌رزی زولفت خه‌یاته‌ی بۆ ده‌ڵێین. بارانێكی به‌سته‌زمان ده‌كه‌وێته بارین, ئێمه ته‌ڕ ناكات, وه‌لێ زه‌وی ده‌كاته جه‌سته‌یه‌كی خنكاو, ئێمه‌یش هه‌ر ته‌نها ئه‌وه‌مان له‌ده‌ست دێت ته‌ماشای بكه‌ین..كۆڵانه‌كان باوه‌شن, باوه‌شی گه‌رم و گوڕن و به‌دوای خۆیاندا ڕاپێچمان ده‌كه‌ن, بۆ هه‌ر كوێ ده‌چین, له هه‌ر كوێ سه‌یری سه‌عات ده‌كه‌ین, سه‌عات هه‌ر چوار نیشان ده‌دات..به كۆتایی جاده‌كه‌ی شاترلوو, ئه‌و جاده‌یه‌ی حه‌مام عه‌لی به‌گ ده‌كه‌وێته سه‌ری, پێ هه‌ڵده‌گرین, گۆڕستانه‌كه‌ی تالیم ته‌پپه نیگاكانمان تۆزاویی ده‌كات و به‌ر له‌وه‌ی بگه‌ینه پێچه‌كه‌ی ده‌سته ڕاستی شه‌قامی جمهووری, مامۆستا عه‌بدوڵڵا سه‌ڕاج به‌ره‌و پیرمان دێت, زۆر سه‌رسامانه پێمان ده‌ڵێت: ئه‌وه هێشتا نه‌ڕۆیشتوون؟ ئه‌ی من نه‌مووت خۆتان له‌م بارانه ناڕه‌سه‌نه ده‌رباز بكه‌ن؟ ئه‌ی من نه‌م..\nئیدی نازانم عاشقین, یان سه‌رخۆش..\nبه‌ر له‌وه‌ی به‌ره‌و كتێبخانه‌كه‌ی ئاسۆ شۆڕبینه‌وه, له پێچه‌كه‌دا, وه‌ك هه‌میشه, حسێن میسری و سه‌عید كاكه‌یی سه‌رقاڵی ده‌مه‌ته‌قێیه‌كی شانۆییانه بوون سه‌باره‌ت به پرۆڤه‌كانی”ترێی ڕێوی”, كه به منداڵان تایبه‌ت بوو, له‌وێ قه‌ده‌رێك له ته‌كیان ڕاوه‌ستاین و هه‌ندێك سه‌رم نایه سه‌ریان, به‌ڵام هیچ ده‌مه‌قاڵه‌یه‌كی لێ سه‌وز نه‌بوو, پاشان میهره‌بانانه بۆ جه‌نه‌ڕاڵا پرۆڤه‌كه‌ی ڕۆژی پێنج شه‌ممه‌یان داوه‌تیان كردم, له‌وێوه داگه‌ڕاینه خواره‌وه و ئینجا چووینه ناو “ئاسۆ” و نه‌ختێك چاومان به كتێبه‌كاندا گێڕا و ئه‌و ده‌مه‌ی كه ده‌مانویست ئه‌وێ به‌جێ بێڵین, كاك جه‌بار له ژێر مێزه‌كه‌ی به‌رده‌می, كتێبێكی بچكۆلانه‌ی خسته ناو هه‌فته‌نامه‌یه‌كی هاوكارییه‌وه و وتی: كاك فه‌خره‌دین چوار سه‌د و بیست و پێنج فلسمان بده‌رێ. منیش هه‌فته‌نامه‌كه‌م كرده‌وه”ناڵه‌ی جودایی- یه‌كه‌ی هێمن”م تێدا بینی, وامزانی به به‌لاش ده‌مداتێ, پاره‌كه‌م دایێ و ده‌رچووین..له‌وێوه په‌ڕینه‌وه, به‌ره‌و”كازینۆ نه‌سر”سه‌ركه‌وتینه سه‌ره‌وه, پیشانگای شێوه‌كار”سوعاد ستار”ی تێدا نمایش كرابوو, تابلۆ تاریك و خه‌ڵووزئاساكان بێ ترووسكایی بوون, هه‌ندێك مشتومڕم له‌گه‌ڵا كاك سوعادداكرد و نه‌گه‌یشتمه هیچ ئه‌نجامێك, ئینجا بوو به مشتومڕێكی گه‌رم و گوڕ, من نه‌متوانی شێوازه‌كه‌ی قبووڵا بكه‌م,كه‌چی”ئه‌ییوب شه‌ریف”باسی ئه‌وه‌ی ده‌كرد كه ئه‌مه شێوازێكی ته‌عبیرییه و گشت تابلۆیه‌ك به مانایه‌كی په‌رده‌پۆشكراو دووگیانه, له‌ڕاستیدا, ده‌متوانی ده‌رك به قووڵییه‌كانیان بكه‌م, به‌ڵام دانم پێیاندا نه‌ده‌نا,ده‌مویست خه‌ڵك بخرۆشێنن, هه‌ستم ده‌كرد بۆ من تابلۆكان به‌یه‌ك ده‌چن, چۆن گومه‌زی مزگه‌وته‌كان هه‌ر هه‌موو هاوشێوه‌ن, ئه ئاوا. بۆیه پێم گوت: نه‌ده‌بوو پڵیته‌یه‌ك له‌ناو ئه‌م هه‌موو شه‌وه‌دا تیشك بداته‌وه, خۆ له‌م هه‌موو تاریكاییه‌دا چاو چاو نابینێت. پاشان مشتومڕ هه‌ر به‌رده‌وام بوو, عه‌له‌درێژیش, وه‌ك هه‌میشه هه‌وڵیدا شته‌كان به ئاڕاسته‌یه‌كی فه‌لسه‌فییدا به‌رێت, به‌ڵام بۆی نه‌چووه سه‌ر, ئیدی ئه‌و كه‌شوهه‌وا بارگاوییه‌مان به‌جێ هێشت و لێماندا ڕۆیشتین ..هه‌موو كۆڵانه‌كان گه‌ڕاین, لای مه‌زاتخانه‌كه عه‌لی وتی: با سه‌رێك له باوكت بده‌ین, من پێویستم به سپرایه‌كی خۆڵه‌مێشیی هه‌یه, ڕه‌نگه لای ئه‌و ده‌ست بكه‌وێت.\nچووینه لای, هه‌ر به خووخده‌ی جارانی خۆی, وه‌كو ئه‌وه‌ی پارچه شیرینییه‌ك بێت و مێش و مه‌گه‌ز تێی ورووكابێت, ده‌وری جمه‌ی ده‌هات, پێكه‌نین خانه‌یه‌كی ئه‌وتۆی دامه‌زراندبوو ئه‌وسه‌ری دیار نه‌بوو, هه‌ر كه له چاوه‌كانی ده‌ركه‌وتین, هاواری كرد: ها كرماشانی..كه‌ڵه‌شێر كرماشانی چۆنی؟ عه‌له‌درێژیش وه‌كو ئه‌وه‌ی چاوه‌ڕوانیی شتێكی دیكه‌ی لێبكات, ده‌نگی لێوه نه‌هات, ئیتر باوكم ده‌ستێكی به سمێڵه زله‌كه‌یدا هێنا و به پێچه‌وانه‌ی گرژ و مۆنیی و كه‌مدووییه‌كه‌ی ماڵه‌وه‌ی, ڕووخۆشانه و گاڵته‌جاڕانه وتی: وتت به دایكت؟ وتت به دایكت سه‌روپێیه‌كمان بۆ بكات و دوو پێمان بۆ هه‌ڵبگرێت؟ ئیتر ناگه‌هان ئه‌و ده‌وروبه‌ره بوو به شایلۆغانی پێكه‌نین, من زۆر ته‌ریق بوومه‌وه, به‌ڵام عه‌له‌درێژ, ئه‌گه‌رچی ده‌یزانی باوكم له ده‌ره‌وه ئه‌و گاڵته بێحه‌ددوسنوورانه‌ی بێ مه‌به‌ست بوون, وه‌لێ له ناخه‌وه وه‌ك كه‌فوكوڵی قاوه هه‌ڵچبوو.. ساتێك بێده‌نگیی حه‌په‌سانی پێبه‌خشین و ئیدی وه‌كو دوو دز قه‌لفڕمان بۆ كرد و ئه‌وێمان به‌جێ هێشت. پاش ئه‌وه‌ی نه‌ختێك دڵیم دایه‌وه, لێخنییه‌كه‌ی ڕه‌وییه‌وه و به‌لای حه‌سیره‌كه‌دا, به‌ره‌و پریادی شۆڕبووینه‌وه, دوو ڕۆژ بوو ئازاد شه‌یدا دیار نه‌بوو تاسه‌مان ده‌كرد و ده‌بوایه بیبینین, ئیتر نازانم دواتر له‌وێوه بۆ كوێ چووین..به‌ڵام ئه‌وه ده‌زانم كه ڕاوه‌ستان به‌رۆكی نه‌گرتین, هه‌ر ڕۆیشتین و ڕۆیشتین, هه‌ستم كرد ئه‌م شاره گه‌نجییمان ناداته ده‌م هیچ ڕه‌وت و ته‌ووژمێك, گه‌نجییمان هه‌ر تێیدا ده‌مێنێته‌وه, گه‌نجییمان مسۆگه‌ر له‌ودا پارێزراوه..ئینجا به بێ ئه‌وه‌ی ماندوو بووبین به لای سینه‌ما خه‌ییام دا لێژبووینه‌وه و به‌سه‌ر پرده‌كه‌ی سه‌رخاسه‌دا ملی كۆڕنیشمان گرت و به‌ره‌و لای قوتابخانه‌كه‌م, ناوه‌ندیی باوه‌گوڕگوڕ په‌ڕینه‌وه, ده‌بوایه هێدمه‌یه‌كی قووڵا دامبگرێت, به‌ڵام..چاوم له‌سه‌ر په‌نجه‌ره‌كانی گیرسانه‌وه, ته‌نانه‌ت یه‌ك شووشه‌ی ساغ چییه پێیانه‌وه نه‌مابوو, بێده‌نگ به هه‌ورازه‌كه‌دا هه‌ڵگژاین, له‌سه‌ر پرده بچكۆلانه‌كه‌وه, به‌لای چه‌پدا خوار بووینه‌وه, له قه‌برسانه‌كه‌وه, به هه‌نگاوی سووك, سووكتر له كێشی ئه‌و په‌پووله‌پاییزه‌ی كه شوێنه‌كان گه‌مه‌ی پێده‌كه‌ن, لێژ بووینه‌وه و به‌ره‌و ته‌پپه‌ی مه‌لا عه‌بدوڵڵا, ئه‌و شوێنه‌ی كه لێیه‌وه ئه‌م گه‌شته پیاده‌یه‌مان ده‌ستیپێكرد, گه‌ڕاینه‌وه. هه‌ر كه نزیك بووینه‌وه, یه‌كه‌وڕاست ده‌نگی دایكم منی كرده‌وه به منداڵێك و كه‌وتمه ناو دوورگه‌ی تاقه هه‌قایه‌ته كاریگه‌ره‌كه یه‌وه..هه‌قایه‌تی “بولبوولێكی دڵشكاو”, گوێم سه‌رله‌نوێ پڕپڕ بووه‌وه له‌م هه‌قایه‌ته, وه‌ك ئه‌وه‌ی شتێكی سه‌یر ڕووبدات, ته‌ماشای سه‌عاته‌كه‌م كرد, سه‌عات چوار بوو, هاوكات به یه‌كمان گوت: كوێڕا كات زه‌فه‌ری پێ بردین؟ ئه‌م ده‌سته‌واژه‌یه هێزێكی جادوویی هه‌بوو, وه‌كو هۆكه‌س پۆكه‌سی جادووگه‌رێك وابوو, هیچ شتێك له ده‌وروبه‌رم دیار نه‌ما, كتوپڕ گوێم له ده‌نگی قاژقاژه بوو, داره‌كان ڕه‌نگی خۆیان ته‌كاند, دنیا به ته‌واوه‌تیی خۆی له تۆزی خۆڵه‌مێش وه‌ردا, تاق و ته‌نیا خۆم به‌دی كرد, نه عه‌له‌درێژ, نه ته‌پپه‌ی مه‌لا عه‌بدوڵڵا, نه ده‌نگه‌كه‌ی دایكم, نه هه‌قایه‌ته تاقانه‌كه‌ی و نه شار و نه ئه‌و دنیایه‌یش چیدی له‌به‌رچاوم دیار نه‌ما, كه پێیه‌كانم تێیدا جێ ئه‌ته‌ری كۆنی خۆیان هه‌ڵده‌گرته‌وه. هه‌ستم كرد سێبه‌ری من جارێكی تر ناكه‌وێته سه‌ر ئه‌رزی ئه‌م شاره, ئه‌و شاره‌ی كه پارێزگاریی له گه‌نجییم كردبوو, ڕه‌ویبووه‌وه, بۆشاییه خۆڵه‌مێشییه‌كانی هه‌ر ته‌نها ده‌نگی ئه‌فسووناویی قاژقاژه تژییان كرد و سێبه‌ره‌كانیشی بایه‌كی بێ یاده‌وه‌ریی له‌گه‌ڵا خۆیدا ده‌یبردن. له‌ناكاو كتێبه‌كه له ده‌ستم په‌یدا ده‌بێته‌وه, چاوه‌كانم به سه‌عاتی سه‌ر دیواره‌كه‌دا هه‌ڵده‌شاخێت, میله‌كه له‌سه‌ر سه‌عات چواردا به قه‌تیسیی ده‌بینم, تفێكی لێده‌كه‌م و لاپه‌ڕه‌یه‌ك هه‌ڵا ده‌ده‌مه‌وه, لاپه‌ڕه‌ی كۆتاییه: ئاوا دوا دێڕی ده‌بینم: یان دوا دێڕی وای لێ دێت:”گه‌شتیاره‌كه‌ی كات به‌ر له- سی ساڵا- دیار نه‌ما. ئێستا ئیدی هه‌موو كه‌سێك ده‌زانێ كه ئه‌و هه‌رگیز نه‌گه‌ڕایه‌وه”.\nئیتر دایده‌خه‌م..بیرده‌كه‌مه‌وه, بیركردنه‌وه وه‌كو په‌نجه‌ره‌یه‌كی هه‌ڵماویی لێدێت, بۆ ساتێكی كه‌مخایه‌ن ڕوون ده‌بێته‌وه: ئه‌و هه‌موو ساڵه‌ی دوور له كۆڵانه‌كه‌ی جارانم هه‌میشه هه‌ستم به‌وه كردووه كه شتێكم بزر كردووه, هه‌میشه هه‌ستم كردووه كه بكه‌ومه‌وه ناوی, ئه‌و هه‌سته‌م وه‌كو شله‌یه‌ك ده‌بێ به هه‌ڵم و دیار نامێنێ, به‌ڵام..ئێستا, ئێستا پاش ئه‌وه‌ی پشیله‌ی بیره‌وه‌رییه‌كان, به قه‌پاڵا ملی تاسه و ئاره‌زووه‌كانی بینینه‌وه‌م به‌سه‌ر دیواره‌كانی حه‌وت مه‌مله‌كه‌تدا ده‌بات و ده‌مگه‌یه‌نێته‌وه, هه‌ست ده‌كه‌م ئه‌و هه‌سته شله ئاسایه‌م ناپاكیی لێكردووم. ئیتر په‌ی به‌وه ده‌به‌م كه برژانگی چاوه‌كانم چه‌شنی گژوگیای سه‌رله‌به‌یانی به دڵۆپه‌ی ورد ته‌ڕ ته‌ڕ بوونه.\nPrevious ژەھری مار Snake venom …. د.ناجح گوڵپی\nNext به بۆن كه‌وتنی نه‌ته‌وه‌یه‌ك له ” بۆنی بنیاده‌م” ی جه‌لیل كاكه‌وه‌یس دا …. محه‌مه‌د ته‌ها حوسێن


ئێدوارد سنۆدن – بڵاگی چاوگ\nئێدوارد سنۆدن ئەو گەنجەبوو کە لە ویلایەتەیەکگرتووە کانی ئەمریکا لە دەزگای هەواڵگری و دەزگای ئاسایشی نەتەوەیی کاری دەکرد، کاری ئیدوارد هەمەجۆر بوو، بەڵام لەبەر ئەوەی کەسێکی بە توانابوو لە پڕۆگارم نووسین و پاراستنی ئاسایشی کۆمپیوتەر و ڕایەڵە، هەر زوو دوای دامەزراندنی لە دەزگای هەواڵگری، لە پرۆگرامێکی تایبەت وەرگیرا بۆ مەشقکردن و خوێندن لە بواری ئاسایشی کۆمپیوتەر تا زیاتر پەرە بە تواناکانی بدرێت.\nژیان نامەی ئێدوارد سەرنج ڕاکێشە، بەڵام من زیاتر تیشک ئەخەمە سەر کارە مەزنەکانی کە پێشکەشی مرۆڤایەتی کردووە. هەرچەندە دەسەڵاتی وڵاتەکەی بە سیخوڕ و خیانەتکار ناوی ئەبەن.\nئێدوارد لە () بەرەوە() هەڵهات، لەوێوە لەگەڵ کۆمەڵە ڕۆژنامەنووسێک دەستی بەدانیشتن کرد تا سەرجەم ئەوزانیاریانەی دزەی پێکردوە تاوتوێ بکات، ئێدوارد بۆیە جێگایەکی وەک ویکیلیکسی هەڵنەبژارد نەی ئەویست ژیانی هیچ کام لە کارمەندەکانی دەزگای هەواڵگری وڵاتەکەی بخاتە مەترسییەوە بەهۆی ئەو هەموو زانیاریەی لەبەردەستیا بوو.\nسنۆدن هۆکاری هەڵهاتن و ئەم کارەی ئەوەبوو کە خەڵکی وڵاتەکەی و هەموو جیهان ئاگادار بکاتەوە لەو مەترسیانەی لەسەریانە بەهۆی کۆمپیوتەر و هەموو ئامێرە زیرەکەکانی کە بۆتە بەشێک لە ژیانی ڕۆژانەیان. دەزگا هەواڵگریەکانی ئەمریکا و بەریتانیا کە سنۆدن زانیاری لەسەر یان هەبوو دەیان پاڵێوەر( filter) یان دانەوە تا زانیاری هەموو کەسێک بێ جیاوازی پاشەکەوت بکەن و هەرکەسێک بە هەر هۆکارێک بوو بە ئامانجیان هەموو زانیارییەکی ژیانی لەبەردەستایانایە هەر لە پەیوەندی و نامە و تا ئەگاتە وێنە و ڤیدۆی نێردراو. تەنانەت کردنەوەی کامێرای و مایکی کۆمپیوتەر و ئامێرە زیرەکەکانی\nسنۆدن ئەڵێت: ئەگەر ئەتەوێت پارێزراو بیت مایک و کامێرای کۆمپیوتەر و مۆبایلەکەت دەربهێنە تەنها لە کاتی پەیوەندی هێدفۆنێک بەکاربهێنە.\nبەهۆی ئەوەی سنۆدن شیکەرەوە بوو دەسەڵاتی بینینی زۆر بەی زانیاری و پرۆگرامەکانی هەبوو تەنانەت پەخشی ڕاستەو خۆی بۆردومانی فرۆکە بێ فرۆکەوانەکانیش، دەسڵاتی بینینی زانیاری هەرکەسێک کە بییەوێت.\nئەو پڕۆگرامانەی لەو کاتەدا بەکارئەهێنران () و () بوون کە دەسەڵاتی تەواوی ئەدا بە\nپۆستکراوە لە حوزه‌یران 11, 2020 حوزه‌یران 13, 2020 نووسەر Daban Abbasهاوپۆلەکان وتار\nپێشوو بابەتی پێشوو: کاریگەری هەڵسەنگاندن\nدواتر بابەتی داهاتوو: چارەی گەرمی و پانکەی ماکبووک لە لینوکس


مریەم ڕۆدریگێز مارتینێز - ویکیپیدیا، ئینسایکڵۆپیدیای ئازاد\nمریەم ڕۆدریگێز مارتینێز\nمریەم ڕۆدریگێز مارتینێز (لەدایکبووی ١٩٢٣ – مردووی ١٠ی ئایاری ٢٠١٧ لە سان فێرناندۆ، مەکسیک) ژنە چالاکوانی مافەکانی مرۆڤی مەکسیکییە. بووە دامەزرێنەری «دایک و باوکی منداڵە ونبووەکان» ئەمەش دوای ئەوەی ناوبراو کچەکەی ڕفێندرا و کووژرا.\nمریەم ئیلیزابێت ڕۆدریگێز مارتینێز لە سان فێرناندۆی شاری مەسکیکۆ دەژیا. مریەم کووژرا لەڕۆژی ١٠ی ئایاری ٢٠١٧، ئەمەش لەوکاتەی مەکسیک ئاھەنگی ڕۆژی دایکانی دەگێڕا. مریەم چەند جارێک بەھۆی چالاکییەکانی برینداربوو و ئەو لەڕێگای بۆ نەخۆشخانە کۆچی دوایی کرد.\nکۆمەڵگای سان فێرناندۆ دەکەوێتە تاماولیپاس، یەکێک لە ناوچە ھەرە تووندووتیژییەکانی مەکسیک. بەپێی ئامارەکانی حکوومەتی مەکسیک، لەنێو دانیشتوانی ئەو کۆمەڵگایە زۆرترین کەسی بزربوو ھەیە بەراورد بەھەرشوێنێکی وڵاتەکە.\nکچەکەی مریەم، کەرین ئەلیخێندرا سالیناس ڕۆدریگێز، لە ساڵی ٢٠١٢ ونبوو. مریەم بۆ دوو ساڵان بەدوایدا گەڕا، تاکوو لە ساڵی ٢٠١٤ لەگۆڕێکی نەناسراو لاشەکەی کەرین دۆزرایەوە. دوای ئەوە، مریەم لەبارەی بکووژانی کچەکەی قسەی بۆ پۆلیس کرد. دواتر، پۆلیس چەند پیاوێکی لەم کەیسە دەستگیرکرد و لە زیندان ئیفادەیان لێوەرگیرا. لە چاوپێکەوتنێکیدا، مریەم ئەوەی ئاشکراکرد کە ئەو لەلایەن ڕێکخراوێکی تاوانکارییەوە ھەڕەشەی لێکراوە بەڵام پۆلیس ئەو ناپارێزێت.\nمریەم لەگەڵ ھەوڵەکانی بۆ دۆزینەوەی کچەکەی، ئەوا ناوبراو ھەوڵی یارمەتیدانی ئەو دایک و باوکانەشی دەدا کە منداڵەکانیان ونببوو، کەبەیەکەوە ڕێکخراوێکیان دامەزراند. لە ١٠ی ئایاری ٢٠١٧، گرووپێکی چەکدار ھێرشدەکەنە سەر ماڵی مریەم و دەیکووژن. لەبەرامبەر کووشتنی مریەم حکوومەتی ئەمریکا ئیدانەی ئەو کارەی کرد و ڕەخنەی لەڕەوشی سەلامەتی بەرگریکەرانی مافەکانی مرۆڤ گرت.\n^ "La trágica historia de la madre que fue ejecutada luego de encontrar a los asesinos de su hija". Infobae (بە ئیسپانی). 10 May 2019. Retrieved 9 March 2020.\n^ ئ ا "Gunmen Kill Mexican Activist for Parents of Missing Children". nytimes. 12 May 2017. Retrieved 9 March 2020.\n^ Miriam Rodriguez Martinez ٢٢ی حوزەیرانی ٢٠٢٠ لە وەیبەک مەشین، ئەرشیڤ کراوە., ئێچ ئاردی میمۆریال.\nوەرگیراو لە «https://ckb.wikipedia.org/w/index.php?title=مریەم_ڕۆدریگێز_مارتینێز&oldid=902455»\nچالاکوانانی مافەکانی مرۆڤ لە مەکسیک\nئەم پەڕەیە دواجار لە ١٤:٠١ی ٥ی شوباتی ٢٠٢٢ نوێ کراوەتەوە.


6/19/2019 3:13:22 PM\n15178 جار خوێندراوەتەوە\nمەسرور بارزانی سەدان کیلۆمەتر ئەبڕێت بۆ کۆبونەوە لەگەڵ سەرانی گۆڕان و دێتە گردی زەرگەتە لە سلێمانی، سوپاسی ھەڵوێستی جوامێرانەی گۆڕانیش ئەکات کە پابەندبون بەڕێککەوتنەکە، بەڵام ئامادەنەبو چەند چرکەیەک بچێتە سەر گۆڕی نەوشیروان مستەفا، کە ھەمووی چەند مەترێک لە شوێنی کۆبونەوەکەوە دوورە، ئەمە بێڕێزیکردن و بەکەم زانینی ئاشکرای گۆڕانی گردەکەو، حسابنەکردنەکە بۆ ئەوسیمبولەی کە گردەوانەکان کردویانەتە مارکەو براندی کەسابەت و ھەقایەتەکانیان، ڕێزگرتن لەمردوو خویەکی کۆمەڵایەتی و واجبێکی دینی و بەشێکی گرنگیشە لە ئسوڵ و عادات و تەقالیدی کوردەواری، کەچی لەھەموو گردەکەدا کەسێک نەبوو بەحەرفێکیش ناڕەزایەتی پیشانبدات.\nلە دووەم ساڵیادی کۆچی نەوشیروان مستەفاشدا پارتی ئامادەنەبوو تەنانەت لەڕێی ئەندام لقێکیشییەوە بە دێڕیک باسی مردنەکەی بکات یان سەرەخۆشی لە گۆڕان و خانەوادەکەی بکات، ھیچ نەبێت وەک رەدی جەمیل لەبەرامبەر سەخاواتی سەرانی گۆڕان و ڕزگارکردنی بنەماڵەی بارزانی لە کێشەی سەرۆکایەتی ھەرێم، ئەوکاتەشی نەوشیروان مستەفا مرد پارتی کە حکومەتی لابوو تاقە ڕۆژێکی بۆ نەکردە پرسە، یەعنی نەوشیروان مستەفا ئەوەی پێڕەوا نەدەبینرا؟ ئەوانە ھەموی تێپەڕین و کەسێک قسەیەکی لەدەم نەھاتەدەرەوە! ڕوونە پۆست و ئیمتیازات قڕوقەپی بەدەم ھەراشەکانیش کردووە.\nپێشتریش بارزانی لە ڕۆژانی بانگەشە بۆ ڕیفراندۆمدا کە ھاتە سلێمانی، ئەو کات ھەمووی دوو سێ مانگ بوو نەوشیروان مستەفا کۆچی دوایی کردبوو، ئەویش ئامادەنەبوو بێتە سەر گۆڕەکەی، لەکاتێکدا زانیاری وردو متمانەپێکراو ھەیە کە عومەری سەید عەلی و ھەموو خانەی ڕاپەڕاندن و تەنانەت کوڕەکانی نەوشیروان مستەفاش ژێر بەژێر جوابی ئەوەیان بۆ بارزانی ناردبوو کە بە بەڵێ دەنگ بە ڕیفراندۆم دەدەن و دژی ناوەستن، من زیاتر لەسەر ئەمە ناڕۆم چونکە ھەر بەوەدا ئاشکرایە کە پارتی چەندە حساب بۆ گۆڕان دەکات و، خلبونەوەو زەلیلی گۆڕانیش گەیشتۆتە چ ئاستێک، ھەرچی بە کێشەی بزانن بۆ ڕێککەوتنەکەیان لەگەڵ پارتی، نەچاویان ئەیبنێ و نە گوێشیان ئەیبیستێ، ئەگەر ئەو کەسە نەوشیروان مستەفاش بێت، ئەگەر سەرانی گۆڕان خۆیان بەلایانەوە ئاسایی بێت و قسەیەکیان نەبێت لەسەر ڕێزنەگرتن و حساب نەکردن بۆ نەوشیروان مستەفا، پارتیش لەخوای ئەوێت ناوی ئەو لەکولەکەی تەڕیشدا کەس نەیبیستێت.\nھەموو ئەوانەی تائێستا گومانیان ھەبووە لە جووت ڕوویی سەرانی گۆڕان و پەیوەندییە ژێر بەژێرەکانیان لەگەڵ پارتی، لەدوای قسەکانی ھێمن ھەورامییەوە نابێت زەڕەیەک گومانیان مابێت، ئەو بە ئاشکرا وتی، سەرانی گۆڕان پیانوتوین کە ھەڵوێستی پەرلەمانتارەکانی گۆڕان لە بەغداد تەعبیر لەڕای بزوتنەوەکە ناکات و ڕای خۆیانە.\nوشیار عەبدوڵا کە ئێستا بەحساب ھاتۆتە ڕیزی ئەو پەرلەمانتارانەوە، پێشتر پابەندبونی خۆی بە ڕێککەوتنەکەی گۆڕان لەگەڵ پارتی ڕاگەیاندو وتی پابەند دەبێت بە بڕیاری جڤاتی نیشتمانی، موقابەلەکەی ماوە لە ئێن ئارتی و ئەتوانن بچن سەیری بکەن، بەڵام دیارە ئێستا کە تەماشا دەکات بازاڕی دکتۆر غالب گەرمە دیارە ئەیەوێت بەجێ نەمێنێت.\nئەوەی کۆمیدییە و مایەی گاڵتەجارییە، لەم ڕۆژانەدا وشیار عەبدوڵا نوسیبوی گۆڕان نابێت میدیاکەی بەرێتە حکومەتەوە، بەداخەوە کەسێکم نەبینی پرسیاری لێبکات کام میدیا، مەبەستت کەناڵی knn ە؟ جا باشە حکومەت کەناڵیknn ی بۆچییە؟ لەکاتێکدا گۆڕان خۆی لێیبۆتە تەوق و گۆڕانەکان خۆیان سەیری ناکەن نەک حزبەکانی تر. یەعنی وشیار عەبدوڵا نازانێت سەرانی گۆڕان knnیان پێشخۆیان ناردۆتە حکومەت و ماوەیەکی زۆرە ھەواڵەکانی بارزانی و مەسرور و نێچیرڤان ناپەڕێنێت؟ یەعنی ئاگای لێ نییە لەتۆڕە کۆمەڵایەتیەکان کەناڵی knn بەجۆرێک بووە بەگاڵتەجار، رۆژانە سەدان کەس لە بابەتی جیاوازدا بە کۆمێنێت دەنوسن، تەلەفیزیۆنی زاگرۆس وەستاوەو دەتوانن سەیری knn بکەن.\nکەناڵی knnم، ڕێک وەک ئەو پێشمەرگەیە ئازایەی جاران دێتە بەرچاو کە خۆی تەسلیمی بەعس دەکردەوەو دەبوو بەجاش و دەکەوتە خراپەکاری و ئازاردانی خەڵک و شەڕکردن لەگەڵ ھاوڕێکانی دوێنێی بەھەمان نەفەس و حەماسەتی جارانی سەردەمی پێشمەرگایەتی. ئەو قسەیە بۆ ساڵی ٢٠١٤ ڕێی تێئەچوو کە تازە گۆڕان چوبوە حکومەت، بەڵام بۆ ئێستا چەواشەکارییەکی ڕووت و عەیبەیە، گاڵتەکردنێکی ئاشکرایە بەخەڵک و دەنگدەرەکانیان.\nواز لەچەواشەکردنی بێنن، توانیتان لەڕێی دژایەتیکردن و پەلاماردانی بنەماڵەی بارزانییەوە سۆزی ھەزاران کەس بۆ خۆتان ڕابکێشن و ببنە ملیۆنێری سیاسی، ئیتر بەسە بەشی حەوت پشتان کۆکردۆتەوە، واز لەیاریکردن بە شعوری خەڵکبێنن. کاک وشیار خولی پێشوو چەندی پێکرا بۆ گێڕانەوەی پارە دزراوەکانی عێراق کە چوار ساڵی ڕێک مێشکی بردین و سەدان لێدوان و بەیاننامەو شانامەی فەیسبوکی لەسەری نوسی، ئەم فلیمەی ئێستاش لەو ئەنجامە باشتری نابێت، ئاشکرایە لەو قۆڕە ھەر ئەو تۆزە


حیزبی کاتبه‌سه‌رچوو، ڕێبه‌ری کاتبه‌سه‌رچوو – Denegkan\nحیزبی کاتبه‌سه‌رچوو، ڕێبه‌ری کاتبه‌سه‌رچوو\nbyئه‌مجه‌د شاکه‌لی\tJuly 3, 2009\tگشتی\nله وڵاتانی ئه‌وروپا و ئه‌مه‌ریکا و ئه‌وسترالیا و وڵاتگه‌لی بڕێک پێشکه‌وتوو، ته‌واوی خوارده‌مه‌نی و شله‌مه‌نی و شیره‌مه‌نی و نان و خۆراکی قوتوو و پاکه‌تکراو و ئه‌وانه، که له بازاڕدا ده‌فرۆشرێن، دوو مێژوویان له سه‌ر نووسراوه، یه‌کێکیان مێژووی به‌رهه‌مهێنان و دروستکردن و پاکه‌تکردن و پێچانه‌وه‌ی ئه‌و شتانه‌یه و مێژووی دووه‌میشیان مێژووی ته‌واوبوونی کارایی و به‌که‌ڵکهاتنیانه. خۆراکێک، که مێژووی به‌که‌ڵکهاتن و کارایی ته‌واو ده‌بێت، ئیدی له فرۆشگه‌کاندا لاده‌برێن و خه‌ڵک نایانکڕێت و هه‌ندێ جاریش، هه‌ر پێش مێژووی کاتبه‌سه‌رچوونیان، فرۆشگه‌کان به نرخێکی هه‌رزانتر، ئه‌و خۆراکانه ده‌فرۆشن و کڕیاری هه‌ژار و ده‌ستکورتیش ده‌یانکڕن. فرۆشگه‌کان، به‌و جۆره، ئه‌و شتگه‌له له  کۆڵی خۆیان ده‌که‌نه‌وه و شوێن بۆ شتی نوێ له فرۆشگه‌کانیاندا، چۆڵ ده‌که‌ن. به‌و مێژووی ته‌واوبوون و کاتبه‌سه‌رچوونه، به ئینگلیزی ده‌گوترێ(Expire) و ئه‌و وشه ئینگلیزییه ئێستا که‌وتووه‌ته نێو زمانی کوردییشه‌وه. لابردنی ئه‌و شتگه‌له کاتبه‌سه‌رچووانه، له وڵاتانی ئه‌وروپا، به ڕێکوپێکی و به‌رده‌وام به‌ڕێوه ده‌چێت و کڕیار، هه‌رگیز شتی کاتبه‌سه‌رچوو ناکڕێت و فرؤشیاریش، هه‌رگیز شتی کاتبه‌سه‌رچوو له فرۆشگه‌که‌یدا نا‌هێڵێته‌وه و نافرۆشێت. قانوون پارێزگاری له کڕیار ده‌کات و کڕیار مافی هه‌ڵبژاردن و تاوتوێکردن و ته‌نانه‌ت گێڕانه‌وه‌ی شتی کڕدراوی هه‌یه، ئه‌گه‌ر له‌به‌ر هه‌ر هۆیه‌ک به دڵی نه‌بوو.\nله وڵاتانی جیهانه دواکه‌وتوو و به‌جێماوه‌کاندا، کوردستانیش وه‌ک نموونه‌یه‌ک، کڕیاری به‌دبه‌خت، بێجگه له‌وه‌ی مافی هه‌ڵبژاردنی نییه، نه مافی هه‌یه و نه ده‌توانی ئه‌و خۆراکه‌ی به دڵی نییه، بیگێڕێته‌وه و نه قانوونێکیش هه‌یه داکۆکی لێبکات. خاوه‌نفرۆشگه‌یش به ئاره‌زوو و مه‌رجی خۆی شتی پێ ده‌فرۆشێت. زۆرجاران شتی کاتبه‌سه‌رچووی، به نرخی شتی تازه، پێ ده‌فرۆشێ و هه‌رگیز ویژدانیشی ئازاری نادات. له‌م ئه‌وروپایه‌ش خاوه‌نفرۆشگه بیانییه‌کان، کورد، عه‌ره‌ب، تورک، فارس، پاکستانی و… جارجار وه‌ک ئه‌وانه‌ی کوردستان ده‌که‌ن و شتی کاتبه‌سه‌رچوو، به کڕیار ده‌فرۆشن، به‌ڵام کڕیاری ئێره، ئه‌گه‌ر کوردیش بێت، له کڕیاری کوردستان ئاگاتر و وریاتره و دیاره قانوونی وڵاته‌که‌ش پشتگریی لێ ده‌کات، مافی خۆی ده‌زانێت و قایل نابێت، به‌وه‌ی کڵاوی بنرێته سه‌ر، هه‌رچه‌نده هه‌ندێک جار ڕوو ده‌دات و ده‌خاپێنرێت.\nله کوردستانی له‌مه‌ڕ خۆمان، نه‌ک هه‌ر خۆراک و کاڵا، به‌ڵکه شتگه‌لێکی یه‌کجار زۆر کاتیان به‌سه‌رچووه، لێ له‌گه‌ڵ ئه‌وه‌شدا خه‌ڵک ده‌ستبه‌رداریان نابن. سیاسه‌تکاری ئێکسپایه‌ر، حیزبی ئێکسپایه‌ر، بیروباوه‌ڕی ئێکسپایه‌ر، گوتاری ئیکسپایه‌ر، نه‌ریتی ئێکسپایه‌ر، بارهێنان و خوێندن و فێرکردنی ئیکسپایه‌ر، په‌روه‌رده‌ی ئێکسپایه‌ر، پێوه‌نداریه‌تیی ئێکسپایه‌ر و…گه‌لێک زۆرن و زۆر له‌مێژیشه کاتیان به‌سه‌رچووه.\nدوای ڕووخانی کۆماری کوردستان له مه‌هاباد، تا ساڵی 1968 و کۆتایی 1960ه‌کان، له ڕۆژ‌هه‌ڵاتی کوردستان (کوردستانی ئێران)، هیچ جۆره جموجووڵێکی دژ به ڕێژیمی شایه‌تی، له گۆڕێدا نه‌بوو. له 1968دا، ڕاپه‌ڕینێکی گچکه و کورت و که‌مخایه‌ن به‌رپا بوو، لێ هه‌ر خێرا، کپ کرایه‌وه و ده‌ستی به‌سه‌ردا گیرا. دواتر له ساڵی 1979 دا و دوای ڕووخانی ڕێژیمی شا و سه‌رکه‌وتنی شۆڕشی گه‌لانی ئێران و دامه‌زراندنی کۆماری ئیسلامی ئێران، ڕۆژهه‌ڵاتی کوردستان بۆ یه‌که‌مجار، ڕاپه‌ڕینی به‌خۆیه‌وه دی. حیزبی دیموکراتی کوردستانی ئێران، ڕاپه‌ڕی و داوای دیموکراسی بۆ ئێران و خودموختاری(ئۆتۆنۆمی) بۆ کوردستانی ئێران کرد و ده‌ستی دایه چه‌ک و دژی ڕێژیمی کۆماری ئیسلامی جه‌نگا. دوای ئه‌وانیش ڕێکخراوی کۆمه‌ڵه‌ی زه‌حمه‌تکێشانی کوردستانی ئێرانی سه‌ر به حیزبی کۆمۆنستی ئێران، هاته مه‌یدان و ئه‌ویش ده‌ستی دایه چه‌ک و دژی کۆماری ئیسلامی جاڕی جه‌نگی دا. جه‌نگی ئه‌و دوو ڕێکخراوه تا ئه‌و ساڵه بڕی کرد، که حوکوومه‌ت و په‌رله‌مان و هه‌رێمی باشووری کوردستان دامه‌زران، ئیدی دوای ئه‌وه، به گوشار و کاریگه‌ری حیزبی یه‌کیه‌تیی نیشتمانیی کوردستان، که ئه‌و دوو ڕێکخراوه له ده‌ڤه‌ری بنده‌ستی ئه‌ودان و له‌گه‌ڵ رێژیمی ئێرانیشدا پێوه‌ندێکی باشی هه‌یه، ئه‌و دوو ڕێکخراوه، تفه‌نگه‌کانیان سه‌ره‌وخوار کرده‌وه و ماڵاواییان له‌چه‌ک کرد. له‌م ساڵانه‌ی دواییه‌دا، ئه‌و دوو ڕێکخراوه، زان و هه‌ریه‌که‌یان بوو به چه‌ند که‌رته‌وه، کۆمه‌ڵه بوو به دوو کۆمه‌ڵه، یه‌کێکیان عه‌بدوڵڵای موهته‌دی، ئه‌وی دیکه‌شیان ئیبراهیمی عه‌لیزاده(سه‌یید برایم)، ڕێبه‌ریه‌تی. هه‌ندێک ده‌ڵێن کۆمه‌ڵه بووه به چوار کۆمه‌ڵه: بێجگه له‌و دوو باڵه، دوو باڵی دیکه‌شی هه‌ن، که یه‌کێکیان عومه‌ری ئێلخانیزاده و ئه‌وی دیکه‌یشیان عه‌بدوڵڵا دارابی(عه‌به دلێر)، رێبه‌ریه‌تیی ده‌که‌ن. حیزبی دیموکراتیش بوو به دوو حیزبی دیموکرات، یه‌کێکیان عه‌بدوڵڵای حه‌سه‌نزاده و ئه‌وی دیکه‌یان مسته‌فای هیجری ڕێبه‌ریه‌تی. ساڵانێکه، ئه‌و دوو حیزبه(ئه‌و چوار له‌ته حیزبه یا ئه‌و شه‌ش له‌ته حیزبه) به خۆیان و بڕێک چه‌کدار و سه‌دان خێزان و منداڵ و ماڵه‌وه، له باشووری کوردستانن، له زڕگوێز و ده‌وروبه‌ری کۆیه . دیاره بۆ من باشوور، باکوور، ڕۆژهه‌ڵات و ڕۆژاوای کوردستان، هه‌ر یه‌که و کوردستان یه‌ک کوردستانه و ئه‌وانیش و هه‌ر کوردێکی دیکه‌ش، له هه‌ر به‌شێکی کوردستان بن، هه‌ر ماڵی خۆیانه، به‌ڵام ئه‌وان، بێ ئه‌وه‌ی چ کارێکی سیاسی یا چالاکییه‌کی پێشمه‌رگایه‌تی، له ڕۆژهه‌ڵاتی کوردستان ئه‌نجام بده‌ن، له‌وێن. ئه‌و چوار یا ئه‌و شه‌ش له‌ته حیزبه، هیج جیاوازییه‌کیان، له‌گه‌ڵ کۆمه‌ڵه‌یه‌کی خڕکردنه‌وه‌ی فۆلکلۆر، کۆمه‌ڵه‌یه‌کی کوارگ ڕواندن، کۆمه‌ڵه‌یه‌کی کۆمه‌کی فێرکردن به منداڵی له خوێندن به‌جێماو و دابڕاو و کۆمه‌ڵه‌یه‌کی خڕکردنه‌وه‌ی پوول(تیمبر Timbre)، یا له‌گه‌ڵ کۆمه‌ڵه‌یه‌کی کۆتربازیی و مه‌ل به خێوکردندا نییه.\nساڵی 1988 یا 1989 بوو، مامۆستا عیسمه‌ت شه‌ریف وانلی، له لایه‌ن کۆمه‌ڵه‌ی فه‌رهه‌نگیی سوێد- کوردستانه‌وه، بانگهێشتنی ستۆکهۆڵم کرابوو بۆ سه‌مینار و کۆڕگێڕان له باره‌ی کورد و کێشه‌کانی کوردستانه‌وه. له‌و ماوه‌یه‌دا، که له سوێد بوو، حه‌فته‌نامه‌یه‌کی سوێدی، که تایبه‌ت بوو به بیانی و به زمانێکی ئاسانی سوێدی ده‌رده‌چوو، به ناوی "På lätt svenska" واته: "به سوێدییه‌کی ئاسان"، دیدارێکی له‌گه‌ڵ مامۆستا وانلیدا سازدابوو. له‌و دیداره‌دا، وانلی، باسی له کێشه‌ی کورد له هه‌ر چوار به‌شه‌که‌ی کوردستاندا کردبوو و ئه‌و پێیوابوو، گه‌وره‌ترین هه‌ڕه‌شه له سه‌ر کورد له عیراقه و دوای ئه‌وێ تورکیا و دوای ئه‌وێ سووریا و دوای هه‌مووانیش ئێران و له‌و بڕوایه‌دا بوو، که ترکزه‌ی هه‌ره مه‌زن و هه‌ڕه‌شه‌ی نه‌مان و له‌نێوبردن له سه‌ر کوردی باشووری کوردستانه و کوردی ڕۆژهه‌ڵاتی کوردستان، ئه‌و هه‌ڕه‌شه مه‌زنه‌یان له سه‌ر نییه. دوای بڵاوبوونه‌وه‌ی ئه‌و دیداره، ڕۆژێکیان چووم بۆ سه‌ردانی کتێبفرۆشیی سارا، له شاری ستۆکهۆڵم. له‌وێ که‌ریمی حیسامی و چه‌ند که‌سێکی دیکه دانیشتبوون. حیسامی، ئه‌و حه‌فته‌نامه‌یه‌ی، که دیداره‌که‌ی وانلی تێدا بوو، به ده‌سته‌وه بوو و که من دانیشتم، ده‌سبه‌جێ حه‌فته‌نامه‌که‌ی دایه ده‌ستم و گوتی : "ئه‌گه‌ر بکرێ ئه‌و دیداره‌ی عیسمه‌ت شه‌ریفم بۆ بکه‌ی به کوردی". منیش بۆم خوێنده‌وه و زاره‌کی ڕێک بۆم کرد به کوردی. پاش چه‌ند ڕۆژێک، له بڵاوه‌کراوه‌که‌ی خۆیدا"سه‌رده‌می نوێ"، که ئه‌وده‌م (که‌ریمی حیسامی) خۆی له سوێد ده‌ری ده‌کرد، گوتارێکی یه‌کجار توند و پڕ له هێرشی له سه‌ر دیداره‌که‌ی وانلی نووسیبوو و تێیدا ته‌واوی بۆچوونه‌کانی وانلی به ناڕاست دانابوو و به پێچه‌وانه‌ی بیروڕایه‌کانی وانلییه‌وه و به پێچه‌وانه‌ی هه‌موو ڕاستییه‌که‌وه له‌مه‌ڕ باشووری کوردستانه‌وه، که ئه‌وده‌م به‌ره‌و نه‌مان ده‌برا، جه‌ختی له سه‌ر ئه‌وه کردبووه، که هه‌ڕه‌شه‌ی نه‌مان و ترکزه‌ی مه‌زن له سه‌ر ڕۆژهه‌ڵاتی کوردستانه و ڕێژیمی ئاخوندانی ئێران خه‌ته‌رناکترین ڕێژیمی دژ به کورده و دژ به جیهانه و ئه‌وه‌ی ئه‌و ڕێژیمه ده‌یکات سه‌ددام حوسه‌ین و که‌مالیسته‌کان و به‌عسی سووریا له چاویدا هیچ نین.\nساڵانی 1980کان، له مه‌هاباد، مه‌لایه‌کی گه‌لێر و ڕێناسی خه‌ڵکی مه‌هاباد"مه‌لا که‌ریمی شاریکه‌ندی" له لایه‌ن کۆمه‌ڵیک چه‌کداری یه‌کێک له‌و حیزب و ده‌ستانه‌ی ڕۆژهه‌ڵاتی کوردستانه‌وه کوژرا به بیانووی ئه‌وه‌ی خه‌ڵک له خه‌بات سارد ده‌کاته‌وه و پێوه‌ندی به حوکوومه‌ته‌وه هه‌یه. من دوای کوشتنی شاریکه‌ندی، به ماوه‌یه‌ک، له ساڵی 1987، له مه‌هاباد بووم، بۆ ده‌رمانیش تاکه یه‌ک که‌سم نه‌دیت ددانی خێر به‌و حیزب و ده‌ستانه‌دا، که شاریکه‌ندییان کوشتبوو، بنێ. هه‌موو نه‌فره‌تیان له‌و ده‌سته و گرۆیانه ده‌کرد و چ بڕوایه‌کیان به‌و شه‌ڕی چه‌کدارییه‌ش نه‌بوو، که ئه‌و حیزبانه خه‌ڵکیان بۆ هان ده‌دا و خه‌ڵکیان بۆ به کوشت ده‌دا.\nدۆستێکم، که بۆ خۆی له بنه‌مادا خه‌ڵکی که‌رکووکی باشووری کوردستان بوو و له‌مێژ بوو که‌وتبووه ڕۆژهه‌ڵاتی کوردستان و له‌وێ له شاری سنه گیرسابووه. له ساڵانی 1980کاندا ماوه‌یه‌ک بووبووه پێشمه‌رگه‌ی حیزبی دیموکراتی کوردستانی ئێران و دواتر به هۆی هه‌ندێک گوشار و هه‌لومه‌رجی باری خێزانی و که‌سه‌کیی خۆیه‌وه، داوای له حیزبه‌که‌ی کردبوو، که بگه‌ڕێته‌وه شار و خۆی ڕاده‌ستی حوکوومه‌ت بکاته‌وه و حیزبیش ڕێگه‌ی پێدابوو و ئه‌ویش گه‌ڕابووه سنه و بۆ خۆی له‌وێ له‌گه‌ڵ خێزانیدا درێژه‌یان به ژیانی خۆیان ده‌دا. من ساڵی 1987 ئه‌و پیاوه‌م دیت و پێی گوتم، که زۆر ئاسایی گه‌ڕاوه‌ته‌وه و لێکۆڵینه‌وه‌یه‌کی کورت و که‌میان له‌گه‌ڵدا کردووه و ئیدی مۆڵه‌تیان پێداوه، که بگه‌ڕێته‌وه سه‌ر ژیان و کاروباری ئاسایی خۆی، بێ ئه‌وه‌ی هیچی پێ بڵین یا تووشی سزایه‌کی بکه‌ن، له کاتێکدا ئه‌و بێجگه له‌وه‌ی پێشمه‌رگه بووه، به ڕه‌چه‌ڵه‌کیش هاووڵاتی وڵاتێکی دیکه بووه، که عیراق بووه و له‌وده‌مه‌شدا عیراق و ئێران له جه‌نگدا بوون.\nهاوینی 1987 له تاران له ماڵی دۆستیکم بووم. کوڕێکی ئه‌و ماڵه، که سه‌رباز بوو له به‌ره‌کانی جه‌نگ له ده‌روبه‌ری عه‌ببادان و ئه‌و ناوه، به‌رانبه‌ر به‌سره، دوو مانگێک بوو له سه‌ربازی هه‌ڵاتبوو و گه‌ڕابووه تاران و له ماڵی خۆیاندا بوو. ڕه‌نگه زێده‌ڕۆیی نه‌بێت ئه‌گه‌ر بڵێم، ئه‌و لاوه، ڕۆژانه، نیوه‌ی شه‌قام و کۆڵان و کووچه‌کانی تارانی ده‌دایه ژێر پێوه و سره‌وتی نه‌بوو. ژیانێکی ئاسایی و پڕ له گۆڵمه‌ز ده‌ژیا. که من له‌وێ بووم، باوکی تکای لێکردم، هه‌وڵی له‌گه‌ڵ بده‌م و قایلی بکه‌م بۆ ئه‌وه‌ی بگه‌ڕێته‌وه، بۆ ته‌واوکردنی سه‌ربازییه‌که‌ی. باوکیشی له‌وه ده‌ترسا، که به بۆنه‌ی ئه‌و کوڕه‌وه تووشی به‌ڵایه‌ک ببن. من له‌گه‌ڵ کوڕه‌دا چوومه ده‌رێ و پیاسه‌یه‌کی باشمان کرد. گۆمه‌ڵێک پرسیارم له‌مه‌ڕ سه‌ربازی و شوێنه‌که‌ی و ئه‌وانه‌وه لێکرد. ئه‌و گوتی، ئه‌گه‌ر بگه‌ڕێته‌وه، ته‌نیا له کاتی ته‌واوکردنی ماوه‌ی سه‌ربازییه‌که‌یدا، که دوو ساڵ بوو، ئه‌و ڕۆژانه‌ی له سه‌ربازیی دابڕاوه و هه‌ڵاتووه، وه‌ک قه‌رز بۆی ده‌ژمێرن و ده‌بێ بیداته‌وه. واته: ئه‌و دوو مانگه‌ی هه‌ڵاتووه، پێ ده‌که‌نه‌وه و ئیدی ڕێک له کاتی ته‌واوکردنی دوو ساڵه‌که‌یدا ده‌سبه‌جێ ئه‌رکه‌که‌ی ته‌واو ده‌بێت و سه‌ربازییه‌که‌ی ته‌واو ده‌بێت و یه‌ک ڕۆژیش چییه له‌و دوو ساڵه زیاتر سه‌ربازی ناکات. ته‌نانه‌ت ئه‌گه‌ر له کاتی هه‌ڵاتنه‌که‌شیدا واته: ئه‌و کاته‌ی که ئێمه ئه‌و باسانه‌مان ده‌کرد، ده‌سه‌ڵاتداران و پۆلیس و ئه‌وانه بیانگرتبا، ته‌نیا ده‌یانگێڕایه‌وه بۆ یه‌که سه‌ربازییه‌که‌ی خۆی و له‌وێش درێژه‌ی به سه‌ربازییه‌که‌ی وه‌ک ئاسایی ده‌دا. ئیدی شێرێ لێره و ڕێوییه‌ک له‌وێ و وه‌ک له‌به‌رچاوگرتنی ڕه‌وشی باوک و دایکی و ڕاگرتنی دڵی ئه‌وان و که‌میی ئه‌و ماوه‌یه‌ی، که ماویه‌تی بۆ ته‌واوکردنی دوو ساڵه سه‌ربازییه‌که‌ی و به‌وه‌ی، که دوای ته‌واوکردنی سه‌ربازیی ده‌توانێت سه‌فه‌ری هه‌نده‌ران بکات و ئیدی له‌وێ بژی، قایلم کرد به‌وه‌ی بگه‌ڕێته‌وه بۆ پێگه و جێگه‌ی سه‌ربازییه‌که‌ی. هه‌ر ئه‌و کاته‌ی من ئه‌و قسانه‌م بۆ ئه‌و ده‌کرد، من بۆ خۆم چه‌ند ساڵێک به‌ر له‌وه له سه‌ربازیی له‌شکری عیراق هه‌ڵاتبووم، به‌ڵام من له سه‌ربازییه‌ک هه‌ڵاتبووم، که هه‌رگیز کۆتایی نه‌بوو و من له سه‌ربازییه‌ک هه‌ڵاتبووم، که ئه‌گه‌ر گه‌ڕابامه‌وه یا گیرابام، وه‌ک هه‌ڵاتوو ده‌ژمێردرام و سزای سه‌ربازی هه‌ڵاتوویش، بێ هیچ سێودوو و لێکۆڵینه‌وه و قسه‌وباسێک تیربارانکردن بوو. پاش نیوه‌ڕۆی ئه‌و ڕۆژه، من بۆ خۆم بۆ دڵنیایی باوکی له‌گه‌ڵ ئه‌و لاوه، چوومه ته‌رمیناڵ و سواری ئۆتۆبووسێکی گه‌وره بوو و بۆ عه‌ببادان، گه‌ڕایه‌وه بۆ سه‌ربازییه‌که‌ی. باوکی و دایکی، کۆڵێک به‌وه دڵخۆش بوون و کوڕه‌ش پاش چه‌ند مانگێک سه‌ربازیی خۆی ته‌واو کرد و گه‌ڕایه‌وه تاران و ماڵی خۆی و دوای یه‌ک دوو ساڵێک، به پاسپۆرتی خۆیان، له‌گه‌ڵ خێزانیدا سه‌فه‌ری هه‌نده‌رانیان کرد و له یه‌کێک له وڵاتانی ئه‌وروپا بوونه په‌نابه‌ر و ئیدی نیشته‌جێ بوون.\nدۆستێکم، که ساڵانێک ئه‌ندام و پێشمه‌رگه‌ی کۆمه‌ڵه‌ی زه‌حمه‌تکێشانی کوردستانی ئێران بوو و ماوه‌یه‌کی زۆریش له باشووری کوردستان ژیاوه، ده‌یگێڕایه‌وه، که ته‌نێ به هۆی دژایه‌تییانه‌وه بۆ کۆماری ئیسلامی ئێران و ڕقبوونه‌یان له‌و ڕێژیمه، له‌و گوندانه‌ی کوردستان، به‌رازی کێوییان ده‌کوشت و گۆشته‌که‌یان ده‌خوارد، هه‌ر بۆ ئه‌وه‌ی پێشانی بده‌ن، که بێدینن و باوه‌ڕیان به ئیسلام نییه و دژه ئایین و ئیسلامن، بێ ئه‌وه‌ی گوێ به بیرکردنه‌وه و نه‌ریته جڤاکییه‌کانی خه‌ڵکی کوردستان بده‌ن.\nبه هۆی کار و ژیانه‌وه، ئێرانی و کوردگه‌لێکی زۆری ڕۆژهه‌ڵات کوردستانم ده‌ناسی، که له زۆر خۆپێشاندان و ڕێپێوانیشدا دژی کۆماری ئیسلامی ئێران له ستۆکهۆڵم به‌شدار ده‌بوون و ده‌یانقیڕاند و هه‌موو شتێکیان ده‌گوت و دواتریش بێ گیروگرفت و کێشه بۆ خۆیان قنج ده‌چوونه سه‌فاره‌تی ئێران و پاسپۆرتی ئێرانیی خۆیان وه‌رده‌گرت و نوێ ده‌کرده‌وه و ده‌چوونه‌وه بۆ ئێران، بێ ئه‌وه‌ی تاکه یه‌ک وشه یا قسه‌یه‌کی نابه‌جێیان پێ بگوترێ. له نێو ئه‌و خه‌ڵکانه‌دا هه‌بوون، له‌گه‌ڵ ڕێکخراوی موجاهیدینی خه‌ڵق، کۆمه‌ڵه، حیزبی دیموکرات، تووده یا گرۆ و ده‌سته‌یه‌کی دیکه‌دا بوو و هه‌شبوو چه‌ندین ساڵ له ئۆردوگاکانی عیراقدا له ڕه‌مادی و ئه‌و ناوه ژیابوو و هه‌بوو له‌گه‌ڵ حیزبه‌کانی باشووری کوردستانیشدا پێشمه‌رگایه‌تیی کردبوو و هه‌واداریان بوو و هه‌شبوو پله‌داری له‌شکریی بوو بوو و له له‌شکری ئێران هه‌ڵاتبوو. زۆرینه‌ی ئه‌و خه‌ڵکانه، که بۆ خۆیان به شێوه‌یه‌کی یه‌کجار ناشیرین باسیان له ڕێژیمی ئێران ده‌کرد و ده‌یاندزێواند، ئێستا، بۆ خۆیان و زۆر به ئاسانی و بێ کێشه، هاتوچۆی ئێران ده‌که‌ن. دیاره خه‌ڵکانێکیش هه‌ن، که ده‌توانن بگه‌ڕێنه‌وه بۆ ئێران و سه‌ردانی بکه‌ن، لێ کورده‌نامووسی، لێیان بووه به کارێکی زۆر سه‌خت و بوون به قسه‌ی خۆیانه‌وه، ده‌نا له لایه‌ن ده‌سه‌ڵاتداریه‌تیی ئێرانه‌وه، هیچ جۆره ده‌ستبه‌ڕووه‌نانه‌وه‌یه‌کیان تووش نه‌بووه و نابێت.\nگه‌لێک جار له که‌ناڵه‌کانی ته‌له‌ڤزیۆنه زۆره‌کانی کۆمه‌ڵه‌ی زه‌حمه‌تکێشان و حیزبی دیموکراتی کوردستانی ئێرانه‌وه، خه‌ڵکانێکی سه‌ر به‌و ڕێکخراوانه ده‌رده‌که‌ون، جلی خاکیی پێشمه‌رگه‌یان پۆشیوه. تۆ که ئه‌وانه ده‌بینیت، واده‌زانیت له سه‌نگه‌ردان و به‌رانبه‌ر دوژمنیان گرتووه و ها ئێستا ها که‌مێکی تر په‌لاماری دوژمن ده‌ده‌ن، له کاتێکدا که بۆ خۆیان نێشته‌جێی ئه‌وروپا یا هه‌ولێر و سلێمانین و له ئه‌وروپاوه یا له‌و دوو باژێڕه‌وه قسه ده‌که‌ن و ته‌له‌ڤزیۆنه‌کانیش هه‌ر له ئه‌وروپاوه په‌خش ده‌که‌ن.\nده‌ستدانه چه‌ک دژی ڕێژیمی کۆماری ئیسلامی ئێران، له لایه‌ن حیزب و گرۆ کوردییه‌کانی ڕۆژهه‌ڵاتی کوردستانه‌وه، هه‌ر دوای ڕووخانی رێژیمی شا و گۆڕانی ده‌وڵه‌ت بۆ کۆماریی، ده‌ستیپێکرد. له کاتێکدا ده‌ستیپێکرد، که ته‌واوی وڵاتانی ڕۆژاوا به ڕێبه‌ریی ئه‌مه‌ریکا دژایه‌تیی ئه‌و ڕێژیمه نوێیه‌یان ده‌کرد. ده‌وڵه‌تی عیراقی به‌عسیش، که هاوسه‌نگه‌ری ڕۆژاوا و ده‌سکردی وان بوو، هه‌ر له یه‌که‌م ڕۆژی گۆڕانی ڕێژیمی شا، بۆ کۆماری ئیسلامی، ڕق و دژایه‌تی خۆی بۆ ئه‌و ڕێژیمه نوێیه، به هه‌موو جۆرێک ده‌رخست تا به‌وه گه‌یشت، که له 22/9/1980دا و به ڕه‌سمیی جاڕی جه‌نگی دژی ئێرانێ دا و هێرشی کرده سه‌ری. هێزه‌کانی کوردی ڕۆژهه‌ڵاتی کوردستانیش له‌و هاوکێشه ئاڵۆز و لێکئاڵاوه‌دا،  خۆیان خسته هه‌مان سه‌نگه‌ره‌وه و به ڕوون و ئاشکرا و به کۆمه‌کی ڕێژیمی عیراقی به‌عس، که‌وتنه وێزه‌ی ئێرانی نوێ و هێرشکردنه سه‌ری و جه‌نگین دژی، له کاتێکدا ده‌کرا، ڕێگه‌ی دیکه تاقی کراباوه و بڕێک ددان به خۆدا گیرابا، تا ماوه‌یه‌کی دیکه‌ی دواتر و هه‌ڵه‌ی به‌رپاکردنی جه‌نگی چه‌کداریی باشووری کوردستانی 1961ی دژ به رێژیمی نیشتمانیی عه‌بدولکه‌ریم قاسم، که ده‌کرا به گوتوبێژ زۆر کێشه‌ی له‌گه‌ڵدا چاره‌سه‌ر کرابا، دووباره نه‌کراباوه. ئه‌و هێز و لایه‌نانه‌ی بوونه هۆی هاندانی سه‌رانی گرۆ و حیزبه‌کانی ڕۆژهه‌ڵاتی کوردستان بۆ ده‌ستدانه چه‌ک، هه‌ر ئه‌و هێز و لایه‌نانه بوون، که ختووکه و دنه‌ی سه‌رانی پارتیی دیموکراتی کوردستانیان دا و ته‌یاریان کردن، بۆ جه‌نگیی 1961. به خۆتێوه‌گلان له جه‌نگ دژی شۆڕشی گه‌لانی ئێران، که ته‌واوی هێز و خه‌ڵکانی ئازادیخوازی ئێرانی له‌گه‌ڵ بوون، ئه‌و حیزبانه‌ی ڕۆژهه‌ڵاتی کوردستان، خۆیان خسته خانه‌ی نه‌یارانی شۆڕشی ئێرانه‌وه، خۆیان خسته خانه‌ی لایه‌نگه‌لێکه‌وه، که بۆ خۆیان وه‌ک دید و ئایدیۆلۆگی و دروشم، بانگاشه‌ی دژایه‌تییانیان ده‌کردن.\nیه‌کێک له‌و پله‌دارانه‌ی، که کورده و له له‌شکری عیراقدا بووه و ئێستا له ئه‌وروپایه، باس له‌وه ده‌کات، که له سه‌رده‌می جه‌نگی هه‌شت ساڵه‌ی نێوان عیراق و ئێراندا، زۆر جاران پێشمه‌رگه‌کانی حیزبی دیموکراتی کوردستانی ئێران، به پێزانین و فه‌رمانی سه‌رکرده‌کانیان، که پێوه‌ندێکی توندوتۆڵیان له‌گه‌ڵ ڕێژیمی به‌عسی عیراقدا هه‌بوو ، له کاتی هێرشی له‌شکری عیراقیدا بۆ سه‌ر ئێران، له سنووره‌کانی کوردستانه‌وه، وه‌پێش له‌شکری عیراق ده‌که‌وتن و نۆره‌ی هه‌ڵگر و دۆزه‌ره‌وه‌ی مینیان، پێ ده‌سپێردرا. هه‌ربۆیه زۆرێک له‌وان، مینیان پێدا ده‌ته‌قییه‌وه و ئه‌گه‌ر نه‌شکوژرابان، لاقیان له‌ده‌ست ده‌دا. ئه‌مه هه‌رگیز ڕێککه‌وت نییه، که زۆرێک له پێشمه‌رگه برینداره‌کانی حیزبی دیموکرات له‌وانه‌ن، که لاقیان په‌ڕیوه و زۆرێک له‌وانه‌ش بۆ تیمار و چاره‌سه‌رکردن و ژیان، نێردراون بۆ سوێد.\nله نێو ئه‌و هێز و حیزبانه‌ی خۆرهه‌ڵاتی کوردستاندا، هه‌رچه‌نده خۆ به نائایینی و سێکولار داده‌نێن، گه‌لێ جار، باسوخواسی دژایه‌تی ئیسلامی شیعه دێته گۆڕی و هه‌وادارانی خۆیان به‌و ئاراسته‌یه په‌روه‌رده ده‌که‌ن، وه‌ک بڵێی ئه‌مان بۆ خۆیان حیزبێکی ئیسلامیی سوننه بن. ئه‌وان به بێ ئه‌وه‌ی به خۆیان بزانن، که‌وتوونه‌ته سه‌نگه‌رێکه‌وه، که سه‌نگه‌ری ئیسلامی توندڕۆی سوننه‌یه. هه‌ندێ جار گوتاره‌کانیان چ جیاوازییه‌کی له‌گه‌ڵ گوتاری شاخوازاندا نییه ، که دیاره ڕێژیمی شا به هه‌موو پێوه‌رێک، بۆ کورد، به هیچ شێوه‌یه‌ک، له ڕێژیمی کۆماری ئیسلامی باشتر نه‌بوو و به‌ڵکه کۆڵێکیش خراپتر بوو. هه‌ندێ جاریش پاساو و به‌ڵگه‌کانیان بۆ دژایه‌تیی ڕێژیمی ئێران، گه‌لێک له دژایه‌تیی چارشێو و باڵاپۆشی ژنان و گله‌یی له نه‌بوونی ئازادی خواردنه‌وه و مه‌ستبوون تێپه‌ڕناکات. خاڵی هاوبه‌شی نێوان هێزیکی سیاسیی ڕۆژهه‌ڵاتی کوردستان و ڕێژیم و ده‌وڵه‌وت و حوکوومه‌تی ئێران، که دوو لایه‌نی ئێرانیبوون و موسوڵمانبوون و یه‌ک فه‌رهه‌نگی هاوبه‌ش ده‌گرێته‌وه، گه‌لێک زیاتره له خاڵی هاوبه‌شی نێوان هێزه سیاسییه‌کانی باکووری کوردستان و تورکیای که‌مالیست یا ته‌نانه‌ت نێوان هێزه سیاسییه‌کانی باشووری کوردستان و ڕۆژاوای کوردستان و هه‌ردوو ڕێژیم و ده‌وڵه‌ت و حوکوومه‌تی عیراق و سووریا. کورد، به هه‌موو پێوه‌رێک، له ئێرانه‌وه نێزیکتره تا له تورکیا، عیراق و سووریاوه.\nئێمه که ده‌نۆڕینه جیۆگرافیای ئه‌و هێزانه‌ی خۆرهه‌ڵاتی کوردستان، که جه‌نگیان به‌رپا کرد، حیزبی دیموکرات و کۆمه‌ڵه، ده‌بینین، دیموکرات حیزبی مه‌هاباد و ده‌روبه‌ری مه‌هاباد بوو و کۆمه‌ڵه‌ش حیزبی سنه و مه‌ریوان و ئه‌و ده‌وروبه‌ره بوو و دیاره ئێستاش هه‌ر وان. ئه‌و حیزبانه نه‌یانتوانی و نه‌یانتوانیوه و ناشتوانن، له‌و ژینگه ده‌ڤه‌رییه‌ی خۆیان بێنه ده‌رێ و ته‌واوی خۆرهه‌ڵاتی کوردستانیان گرتباوه و بگرنه‌وه و به گۆڕه‌پانی خه‌باتی خۆیان زانیبا و بزانن. ئه‌وان هه‌رگیز نه‌یانتوانی له نێو کرماشانیان و ئیلامیان و به‌ختیاری و لوڕ و که‌ڵهوڕ و کوردی شیعه‌دا، تاکه یه‌ک ئه‌ندامیش په‌یدا که‌ن و وه‌گه‌ڕخه‌ن. نه‌ک هه‌ر ئه‌وده‌می، ئه‌وان ئێستاش هه‌ر به‌و جۆره‌ن و گه‌لێک له‌وه‌ش گچکه‌ترن.\nله سه‌روبه‌ندی شه‌هیدبوونی دۆکتۆر عه‌بدوڕڕه‌حمانی قاسملوودا له ڤینی پێته‌ختی ئوتریش، که شه‌هیدان، فازیلی مه‌لا مه‌حموود و عه‌بدوڵڵای قادری له‌گه‌ڵدا بوون. ڕاگه‌یاندنی حیزبی دیموکرات هه‌رچه‌ندی ناوی عه‌بدوڵڵای قادرییان هێنابا ده‌یانگوت"شه‌هید قادری دۆستی کورد بوو" و هه‌رگیز بۆ یه‌کجاریش به زاریاندا نه‌ده‌هات بڵێن کورد بوو، ته‌نێ له‌به‌ر ئه‌وه‌ی ئه‌و جوامێره لوڕ بوو، له کاتێکدا، که لوڕ خۆ به کورد ده‌زانن و کوردن. حیزبێک، لوڕ به کورد نه‌زانێت و کوردی شیعه‌ی پێ کورد نه‌بێت یا پێی پله دوو بێت، ده‌بێ بۆ کوردستانێکی تێکه‌ڵ و خاکی کورد(کرمانج، سۆران، لوڕ، که‌ڵهوڕ، هه‌ورامی، زازا، سوننه، شیعه، یارسان، ئێزدی و فه‌له و..) و تورکمان و ئاشووری و ئه‌رمه‌نی و کلدان و عه‌ره‌ب و فارس و ئازه‌ری و …چی پێ بێت!\nوه‌نه‌بێ ئێکسپایه‌ربوون ته‌نێ حیزبی دیموکرات و کۆمه‌ڵه بگرێته‌وه، به‌ڵکه چه‌ند حیزبێکی دیکه‌ی ڕۆژهه‌ڵاتی کوردستان، که ته‌نێ له هه‌نده‌ران، یا له هه‌ولێر و سلێمانی، یا ته‌نێ له سه‌ر کاغه‌ز هه‌ن، ده‌گرێته‌وه. چه‌ند که‌سێک، که تا دوێنێ خه‌ریکی کاری بازرگانی بوون و ئێستاش هه‌ر به چاوی بازرگان ده‌نۆڕنه سیاسه‌ت، له باژێڕێک یا چه‌ند باژێڕێکی ئه‌وروپا یا باشووری کوردستان، سه‌ریان به‌یه‌کدا کردووه و کۆمیته‌یه‌کی نێوه‌ندی و سه‌رکرده‌یه‌تییه‌ک و سکرتێرێکیان بۆ به ناو حیزبێک داناوه و ئیدی بێ ئه‌وه‌ی ئه‌و حیزبه هێنده‌ی سه‌رکرده‌یه‌تییه‌که‌ی ئه‌ندامی ئاسایی هه‌بێت یا له له کوردستان چه‌ند نه‌فه‌رێکی له‌گه‌ڵ بێت. له باشوور و باکوور و ڕۆژاوای کوردستانیش له‌و جۆره سه‌رکرده و ڕێبه‌ر و حیزبه کاتبه‌سه‌رچووانه گه‌لێکن، که ته‌نیا سه‌رکرده‌یه‌تین و هیچی دی. که ته‌نیا له بۆنه‌کاندا ڕاگه‌یاندنێک ده‌رده‌که‌ن و هیچی دی. که نه خه‌بات و نه گۆڕان و نه جه‌ماوه‌ر و خه‌ڵکیان هه‌ن و له‌گه‌ڵن و نه خزمه‌تیشیان به جه‌ماوه‌ری کورد و خاکی کوردستانیان پێ ده‌کرێ، به‌ڵکه زۆر ده‌مێکه هیچ جۆره مه‌رجێکی بوون و مانه‌وه‌یان نه‌ماوه.\nله‌م ئه‌وروپایه حیزبی وا هه‌یه، که بۆ تاکه یه‌ک پرس خه‌بات ده‌کات و هه‌وڵ ده‌دات. پارتیی پیرات (Piratpartiet)، که له سوێد هه‌یه و له سه‌ره‌تای ساڵی 2006ه‌وه دامه‌زراوه، نموونه‌یه‌که له‌و جۆره پارتییانه. ئه‌م حیزبه ته‌نێ بۆ ئازادی کۆپێکردن و بڵاوکردنه‌وه و داگرتنی فایه‌ل و زانیاری و مووزیک و سی. دی له ئینته‌رنێته‌وه و ناردنی بۆ یه‌کدی، خه‌بات ده‌کات و ڕۆژانه‌ش خه‌ڵکێکی زۆری لێ کۆده‌بێته‌وه و ڕووی تێ ده‌که‌ن. له هه‌ڵبژاردنی ئه‌مساڵدا بۆ یه‌کیه‌تیی ئه‌وروپا، پتر له 7% ی ده‌نگی خه‌ڵکی سوێدیان وه‌ده‌ستهێنا، له کاتێکدا که پارتیی چه‌پی سوێدی، که حیزبێکی کۆنه و خه‌بات له پێناوی سه‌دان پرسدا ده‌کات، ته‌نێ 7% ی ده‌نگی خه‌ڵکی سوێدی وه‌ده‌ستهێنا.\nژیان له سه‌ر ته‌نێ ڕابوردوو و شانازی ته‌نێ به ڕابوردووه‌وه، نیشانه‌ی نوێنه‌بوونه‌وه و قه‌تیسماوی و وشکهه‌ڵاتوویی و چه‌قبه‌ستویی و کۆڵه‌واری و نه‌گۆڕانه، که ته‌واوی ئه‌وانه‌ش مردن و کۆتاییهاتن و کاتبه‌سه‌رچوون ده‌گه‌یه‌نن. هیچ کوردێک تێکۆشان و خه‌بات و گیانبه‌خشینی ڕێبه‌رگه‌لێک و قاره‌مانگه‌لێک و شه‌هیدگه‌لێکی وه‌ک، قازی موحه‌ممه‌د، فوئادی موسته‌فا سوڵتانی، دۆکتۆر جه‌عفه‌ری شه‌فیعی، دۆکتۆر عه‌بدوڕه‌حمانی قاسملوو و دۆکتۆر سادیقی شه‌ره‌فکه‌ندی و.. له بیر ناکات و ناتوانێت به هه‌ندیان نه‌زانێت، لێ ته‌نێ وه‌ستان له‌و شوێنه‌دا، که ئه‌وان تێیدا ڕاوه‌ستان و ئیدی نه‌یانتوانی درێژه به خه‌بات بده‌ن، ده‌کاته ڕاگرتنی مێژوو و ڕاگرتنی کات. خه‌ڵکانێک، که له نێو چواردیواری  زیندانی ڕابوردوودا ده‌ژین، هه‌رگیز ناتوانن هه‌نگاو بنێن بۆ پێشه‌وه. ئه‌وانه‌ی خۆیان ڕاده‌ستی رابوردوو ده‌که‌ن و هه‌ر له خه‌یاڵ و وه‌همی ڕۆژانی به‌سه‌رچوودان و خه‌ون به گه‌ڕانه‌وه‌ی ئه‌و رۆژگاره‌وه ده‌بینن، هه‌رگیز ناتوانن مێژوو بنووسن، به‌ڵکه مێژوویه‌ک کاوێژ ده‌که‌نه‌وه، خامۆش و بێ تین و چ ورشه و بزیسکه‌یه‌کی لێوه نایه‌ت.\nمیلیۆنان کورد و منیش یه‌ک له‌وان و میلیۆنان خه‌ڵکی ئازادیخوازی جیهان، سه‌ری ڕێز بۆ ئه‌و شه‌هیدانه داده‌نه‌وێنن و هه‌رگیز له یادیان ناکه‌ن. حیزب و سه‌ران و ڕێبه‌رانی حیزبه کاتبه‌سه‌رچووه‌کانی کوردستان، به‌وه‌ی که خاوه‌نی مێژوویه‌کی کۆنن و له سه‌رده‌مێکدا نۆره‌ی له‌به‌رچاویان هه‌بووه، مه‌رج نییه ئێستایش له‌به‌ر ئه‌وه بتوانن خۆ ڕاگرن و شتیان پێ بێت بیده‌ن به خه‌ڵکی کورد و سوودمه‌ند بن بۆ پرسیی کورد و کوردستان. کورد له‌مێژه گوتوویه‌تی:" داشتم داشتم حه‌ساو نییه، دیرم دیرم حه‌ساوه" . من له‌و بڕوایه‌دام جاڕدانی ئیکسپایه‌ربوونیان و ده‌ستبه‌ردان له‌و سیاسه‌ته‌ی، که گوایه ده‌یکه‌ن، گه‌لێک زیاتر خزمه‌ت به پرسی کورد ده‌کات و جێگه‌ش چۆڵ ده‌که‌ن بۆ نه‌وه‌ی نوێ و بیری نوێ و گۆڕانی نوێ و پێشخستنی پرسی کورد و نێزیکبوونه‌وه له ڕزگاری کوردستان.\nکه‌س لاریی له‌وه نییه، که ڕێژیمی کۆماری ئیسلامی ئێران، ڕێژیمێکه نه ئازادی تاک و نه ئازادی نه‌ته‌وه‌یی، تێدا ده‌سته‌به‌ر نه‌کراوه و چه‌وساندنه‌وه و چه‌پاندن و کپکردنه‌وه‌ی تێدا به ڕوونی ده‌بینرێن، به‌ڵام له‌گه‌ڵ ئه‌وه‌شدا مه‌ترسیگه‌ل و سیاسه‌تێکی عیراق و تورکیا و سووریا، دژ به گه‌لی کورد، پێڕۆیان ده‌کرد گه‌لێک له‌وه‌ی ئێران خراپتر بوو. سیاسه‌ت تورکیا و سووریا ئێستاش له هی ئێران خراپتره و عیراقیش ئه‌گه‌ر کورد بۆ خۆی خاوه‌نی ئه‌و هێز و قه‌واره‌یه‌ی ئێستای نه‌بووایه و نه‌بێت، سیاسه‌تی له هی ئیران باشتر نییه و خراپتریشه. چه‌نده ئه‌وده‌م، کاتی شۆڕشی گه‌لانی ئێرانی ساڵی 1979 و ساڵانی 1980کان و دواتریش، چ پاساوێک بۆ جه‌نگی چه‌کداریی له ڕۆژهه‌ڵاتی کوردستاندا نه‌بوو و چه‌نده بۆچوونه‌کانی که‌ریمی حیسامی، له‌مه‌ڕ ئێران و دیداره‌که‌ی عیسمه‌ت شه‌ریف وانلییه‌وه، بێ بنه‌ما و بێ به‌ها و ناڕاست بوون، ئێستاش ڕه‌وشه‌که هه‌ر به‌و جۆره‌یه. ئه‌و حیزبانه‌ی خۆرهه‌ڵاتی کوردستان، هه‌ر له ڕۆژی یه‌که‌می گۆڕانی رێژیمی شایه‌تییه‌وه بۆ کۆماریی، ده‌بوو وه‌ک ته‌واوی نه‌ته‌وه‌کانی دیکه‌ی نێو ئێران، ئازه‌ر، به‌لووچ. عه‌ره‌ب و تورکمه‌ن، که هه‌ندێکیان، ژماره‌یان له کورد زێتره، ئارام بووایه‌ن و نه‌که‌وتبانا ژێر کاریگه‌ریی ده‌وروبه‌ر و نه‌یارانی ئه‌و شۆڕشه و ده‌ستیان نه‌دایه‌ته چه‌ک، که کردیشیان و چ ئه‌نجامێکی نه‌بوو، ده‌بوو سیاسه‌تیان گۆڕیبا و هه‌وڵیاندابا، سوود له ئه‌زموونی شین فه‌ین(Sinn Fein)ی ئایرلاندی باکوور و له‌م سه‌رده‌مه‌شدا سوود له ئه‌زموونی ده. ته. په(DTP) ی باکووری کوردستان و حیزبگه‌لێکی مانه‌ندی ئه‌وانه وه‌رگرن و ئه‌مانیش به‌و جۆره له ئێراندا کاریان کردبا. ئه‌م حیزبانه نه له ده‌نگداندا نه له ده‌نگنه‌داندا بۆ هه‌ڵبژاردن و نه له‌م شۆرشه‌ی توویته"Twitter Revolution" دا، که ئێستا وا پێیه و سه‌ریهه‌ڵداوه، چ نۆره‌یه‌کیان نییه و نووزه‌یه‌کیان لێوه نایه‌ت و هیچ کاره‌ن و هه‌رگیز توانستی ئه‌وه‌یان تێدا نییه، که جۆشێک وه‌به‌ر خه‌ڵکی خۆرهه‌ڵاتی کوردستاندا بکه‌ن، ئه‌مان له جه‌ماوه‌ر و له خه‌ڵکه‌وه دوورن و لێیان دابڕاون و دابڕانیش ڕه‌وشی نوێ، هزری نوێ، هێزی نوێ، دێنێته گۆڕی و ده‌رگا به ڕووی گۆڕاندا ده‌کاته‌وه، گۆڕانێک، که ئه‌مان هیچیان بۆ نه‌کردووه و ده‌سته‌وه‌ستان لێی ده‌نۆڕن و چاوه‌نۆڕن ڕوو بدا.\nئه‌گه‌ر حیزب، هه‌ر حیزبێک، له سه‌رده‌مێکدا، وه‌ک ده‌سگا و پێکهاته‌یه‌ک، توانیبێتی خه‌ڵک له خۆ خڕکاته‌وه و ڕێبه‌ریه‌تی خه‌ڵک بکات و پێشه‌نگی خه‌بات و تیکۆشانی خه‌ڵک بووبێت و خه‌ڵک جۆشدات، ئیستا و له‌م سه‌رده‌مه‌دا، ئه‌و تین و گوڕه‌ی نه‌ماوه و هه‌رگیز ناتوانێت ئه‌و نۆره‌یه ببینێت. حیزب بۆ خۆی زۆرجاران ده‌رده نه‌ک ده‌رمان. حیزب له قاڵبدانی مێشک و هزره و به‌هه‌ندوه‌رنه‌گرتنی توانستی له‌بننه‌هاتووی مرۆڤ و خه‌ڵک و جه‌ماوه‌ره. حیزب ڕێگه‌گرتنه له بیرکردنه‌وه و ڕاده‌ستکردنی ئاوه‌زه به ڕێبه‌رێک، ده‌فته‌ر یا مه‌کته‌بێکی سیاسی، کۆمیته‌یه‌کی نێوه‌ندی، سه‌رکرده‌یه‌تییه‌ک و به‌رپرسێکی حیزبی، بۆ ئه‌وه‌ی ئه‌و یا ئه‌وان له‌بری تۆ، له‌بری من، له‌بری ئه‌و، له‌بری ئێوه، له‌بری ئێمه، له‌بری ئه‌وان، له‌بی گه‌ل، بیر بکه‌نه‌وه. حیزب مراندن و تواندنه‌وه‌ی تاکه، به هه‌موو بیر و دید و خواست و بۆچوونه‌کانییه‌وه، له نێو ده‌سگایه‌کدا، که ده‌بێته خاوه‌ن بڕیار و هێڵه‌کانی ژیانی تاک دیاری ده‌کات.\nسیاسه‌ت، په‌رۆشیکی ڕۆژاانه‌یه و هه‌موو تاکێکی کۆمه‌ڵگه و ته‌واوی جڤاک و چین و توێژه‌کان ده‌گرێته‌وه. سیاسه‌ت، کار و ماندوبوون و وزه و جووڵانه‌وه و خۆته‌یارکردن و تێگه‌یشتن و به‌رپه‌رپه‌رچدانه‌وه و به‌ڵگه و چالاکی و ده‌مه‌ته‌قه و خوێندنه‌وه و دانوستاندن و ده‌مه‌زه‌ردکردنه‌وه‌ی هزریی و نوێبوونه‌وه‌یه‌کی هه‌میشه‌یی و لێبڕانی گه‌ره‌که. ناچالاک و سست و چاوه‌ڕوانکه‌ری بێ ماندوبوون و هه‌رله‌خۆڕای مردنی ڕێژیم و ده‌سه‌ڵات، چ په‌رۆشێکی نییه و واچاکه باسی سیاسه‌ت نه‌کات. ئه‌م حیزبانه، ڕێک وه‌ک خه‌ڵکانێکی ئۆردوگانشینیان لێهاتووه و ته‌نێ ده‌ژین و ڕۆژ به سه‌ر ده‌بن و چاوه‌ڕوانی گۆڕان ده‌که‌ن له ئێراندا، بێ ئه‌وه‌ی بۆ خۆیان چ کاریگه‌رییه‌کیان له‌و گۆڕانه‌دا هه‌بێت. ئه‌وان نه به چه‌ک و نه به بێ چه‌ک، چ نۆره‌یه‌ک له‌وه‌ی له ئێران و کوردستاندا ده‌گوزه‌رێت، نابینن. ئه‌وان، به‌وه‌ی بوونه‌ته ئه‌و هه‌موو به‌شه‌وه و به‌وه‌ی چ کاریگه‌رییه‌کیان له نه‌خشه‌ی سیاسی خۆرهه‌ڵاتی کوردستان و ئێراندا نییه و به‌وه‌ی له سه‌ر یه‌ک ئامانج و یه‌ک به‌رنامه و یه‌ک نه‌خشه پێکنه‌هاتوون، بۆ گه‌لی رۆژهه‌ڵات کوردستان و به‌وه‌ی له نێو رۆژهه‌ڵاتی کوردستاندا چ گه‌لێری و به‌ده‌نگه‌وه‌هاتنێکیان نییه و که‌س حسێبیان بۆ ناکات و گوێ له گوتاریان ناگرێت و گه‌لێک له خه‌ڵکه‌وه دوورن و به‌وه‌ی، که ڕێژیمی ئێرانیش تا ڕاده‌یه‌ک چ حیسابێکیان بۆ ناکات، له ڕووی سیاسییه‌وه، له قه‌یرانێکی گه‌لێک مه‌زندان و تووشی هه‌ره‌س و داڕووخان هاتوون و کاتیان به‌سه‌رچووه و ته‌واو بوونه. ده‌بوو ئه‌وان ده‌بوو بۆ خۆیان له‌وه تێگه‌یشتبان و له پێناوی به‌رژه‌وه‌ندی گشتیی خه‌ڵکی کورددا، جاڕی ئێکسپایه‌ربوونی خۆیانیان دابا.\nPrevious که‌مال میراوده‌لیی به‌گژ قولله‌ی قافدا ده‌چێت!\nNext ده‌نگه‌کان له‌گه‌ڵ د. ئه‌لییدا گیڤارا- کچی گه‌وره‌ی چێ گیڤارا


ره‌وته‌كان – پەڕە 2 – Knwe.org\nسەرەکی » دۆسێ » ره‌وته‌كان (پەڕە 2)\nداوای داڕشتنی یاسای ״پارێزبەندی ماڵەكان״ دەكرێت\n30/03/2021\tدۆسێ, ره‌وته‌كان\nئەندامێكی لیژنەی ئاسایش و بەرگری لە ئەنجومەنی نوێنەرانی عیراق، پرۆژە یاسای «پارێزبەندی ماڵەكان» پێشنیار دەكات، ئامانجەكانیش لە داڕشتنی یاساكە دەخاتەڕوو كە لەپێناو رێگرتنە لە دووبارەبوونەوەی كوشتارگەكان لەدژی هاووڵاتیان كە دواینیان كوشتارگەكەی ئەلبو دور بوو لە سەڵاحەدین. عەباس سەروت، ئەندامی لیژنەی ئاسایش لە ئەنجومەنی نوێنەران، لە لێدوانێكی رۆژنامەوانیدا رایگەیاند»دوای كوشتارگەكەی ئەلبو دور كە لەلایەن رێكخراوی تیرۆریستی داعشەوە ئەنجامدرا لەڕێی هەڵكوتانە سەر ...\nوەزارەتی تەندروستی عیراق، باس لە هاتنەدی بەرگری كۆمەڵایەتی دەكات و ئاماژە بە دەستپێكردنی تەوژمی سێیەمی ڤایرۆسی كۆرۆناش دەكات لە ئەوروپا، وێڕای هەڵمەتەكانی پێدانی ڤاكسینی دژە پەتاكە و دەستەبەركردنی لەلایەن زۆربەی گەلانی جیهانەوە. سەیف بەدر، وتەبێژی وەزارەتی تەندروستی عیراق بە میدیاكانی راگەیاند»هەموو سەرچاوە زانسیتییەكان پێش وەرگرتنی ڤاكسینە، رەتیانكردەوە ڤاكسینەكە جێگەی جێبەجێكردنی رێكارەكانی خۆپارێزی بگرێتەوە، بە تایبەت كە بەرگری%100 نابەخشێت، هیچ ڤاكسینێكیش ...\nكاریگەرییە ئەرێنییەكانی بەرزبوونەوەی نرخی نەوت\n16/03/2021\tدۆسێ, ره‌وته‌كان\nبەرزبوونەوەی نرخی نەوت لە بازاڕەكانی جیهان، كاریگەریی ئەرێنی لەسەر ئابوری وڵات دەبێت، بەو هۆیەی ئابوری عیراق بە رێژەی زیاتر لە 90 % پشت بە هەناردەكردنی نەوت دەبەستێت، وەك چۆن دابەزینی نرخی نەوت لەم ماوەیەی دواییدا كاریگەرییەكی نەرێنی تەواوی لەسەر ئابوری وڵات دروستكرد و حكومەتی ناچاركرد، هەم دەست بۆ یەدەگی فیدراڵی ببات و هەم پەنا بۆ قەرزی ناوخۆیی و دەرەكی ببات ...\nحەیدەر عەبادی سەرۆكی هاوپەیمانی نەسر، لە دوای چاوپێكەوتنە مێژووییەكەی نەجەف، پەیامێكی بۆ سیاسییەكان رەوانە كرد. بەپێی بەیاننامەیەك كە لە 7ی ئاداری 2021 لەلایەن نوسینگەی رۆژنامەوانی عەبادییەوە بڵاوكرایەوە»سڵاو لە لوتكەی ئاشتی و پێكەوەژیانی نێوان سەماحەتی ئیمام سیستانی و قەداسەتی پاپا فرەنسیس، تەوژمێكی مێژوویی بەرەو نەریتەكانی خێر و خۆشەویستی و ئاشتی. پیرۆزبایی لە حكومەت دەكەم كە شەشی ئاداری وەك رۆژی نیشتمانی عیراقی ...\nوردەكاریی چاوپێكەوتنەكەی نێوان پاپا و سیستانی\nئاژانسی (ئەسۆشێتد پرێس) لە 6ی ئاداری 2021، وردەكاریی نوێی لەبارەی چاوپێكەوتنەكەی نێوان فرەنسیسی دووەمی پاپای ڤاتیكان و عەلی سیستانی مەرجەعی باڵای ئاینی خستەڕوو. بەرپرسێكی ئاینی لە نەجەف بە ئاژانسەكەی راگەیاندووە»كۆبوونەوەكە كە 40 خولەكی خایەند، زۆر ئەرێنی بووە». بە وتەی ئەو بەرپرسە ئاینییە»سیستانی كە بەردەوام دادەنیشێت لەكاتی سەردانی ئەوانەی دەچوونە لای، لەبەردەم دەرگای ژوورەكەی بەپێوە راوەستا بۆ پێشوازیی و سڵاوكردن لە ...\nئەمریكا: وەڵامی هێرشەكەی عەین ئەسەد دەدەینەوە\nلوید ئۆستن، وەزیری بەرگری ئەمریكا رایدەگەیەنێت، وڵاتەكەی شوێن و كاتی گونجاو دیاریی دەكات، گەر بیەوێت وەڵامی هێرشەكەی سەر عەین ئەسەد لە پارێزگای ئەنبار بداتەوە. میدیاكان لە زاری لوید ئۆستن لە 7ی ئاداری 2021 بڵاویانكردەوە»گەر بمانەوێت وەڵامی هێرشەكەی سەر عەین ئەسەد بدەینەوە، ئەوا كات و شوێنی دیاریكراو هەڵدەبژێرین». بە وتەی وەزیری بەرگری ئەمریكا»من پێشنیاری هێرشەكانم كرد لە سوریا، بڕوای تەواویشم هەیە ...\nلاپەرە 2 لە 88« سەرەتا...«12345\t»\t102030...کۆتا »